text:
ETTEEKA eryewuunyisa erigamba nti ettaka bwe liwaanyisa emikono emirundi esatu, olwo nnyini lyo aba alifiiriddwa,
abatwala ettaka lya bannaabwe lye beeyambisa.
Kalondoozi wa Bukedde akulaga engeri omugagga Moses Lumala gye yatwalamu ettaka lya famire ya Kantinti mu mancoolo ate poliisi ne kkooti ne birema okumuyamba.
MU 1999 abantu abaali beeyita bawannyondo ba kkooti abaagamba nti baali bakolera kkampuni ya Popular General Auctioneers baamenya ennyumba ya James Kantinti esangibwa e Mengo- Lubiri mu zooni ya Wansawo.
Oluvannyuma kyazuulwa nti baamenya ennyumba eno ng’ekiragiro kya kkooti kye baakozesa kyali kyayitako ate nga baali tebalina layisinsi ebakkiriza kukola bwawannyondo!
Muzeeyi Kantinti alumiriza omugagga Moses Lumala okubeera emabega w’abaamenya enyumba ye n’ekigendererwan ky’okwezza ettaka lye era bwe yakituukiriza n’azimbako galagi!
Lumala okufuna ettaka lino yategeeza nti yaligula ku Timothy Kamya, Kantinti gw’agamba nti talina kakwate ku ttaka lino era nti Lumala kino yakikola kubuzaabuza bantu.
Wabula mbega wa poliisi, Edith Komwiswa mu lipoota gye yafulumyanga February 16 2006 yategeeza nti Kamya ettaka lino yaligula ku bawannyondo ba kkooti bwe baali batuukiriza ekiragiro kya kkooti okusobola okuggyayo ssente Kantinti ze yalemererwa okusasula Kasozi, omutuuze omulala eyali amututteko poloti.
Wabula muzzukulu wa Kantinti, Geoffrey Bulayi agamba nti owa poliisi ono lipoota yagikolera ku biragiro bya Lumala.
JAMES KANTINTI
Nze nnazaaliwa ku ttaka lino era nnaliweebwa maama Rose Natebwa nga tannafa. Ettaka lino lyali ku block 7 plot 1051.
Nnatuusa ekiseera ne nsalawo okubeera mu kyalo, ennyumba eyali ku ttaka lino ne nzirekamu mwannyinaze Nanziri ne mutabani wange Geoffrey Bulayi.
Mu 1990 nnalina obwetaavu n’ensalawo okutundako desimoolo 20 nga nziguza Esau Kasozi emitwalo 60 naye n’ansasulanga mu bitundutundu.
Ssente zaamulema okumalayo ebbanga ne liyitawo nga ddene era ne mutwala mu kakiiko k’ekyalo omusango
ne gumusinga n’ajulira ku Lc 11 nayo ne gumusinga nga bagamba nti desimoolo 20 ge nnali mmuguzizza gaalina kunzirira kubanga yalemererwa okutuukiriza endagaano.
Wabula Kasozi n’asalawo okutwala ensonga zino mu kkooti, looya wange n’alemererwa okutwala omujulizi mu kkooti Kasozi n’alimba kkooti ng’agiwa obujulizi bw’endagaano enjigirire n’asinga omusango
kkooti n’esalawo desimoolo 20 zimuddire.
Kasozi yazimba mu kitundu kino kyokka n’atakoma awo, n’aleeta ekiwandiiko kya kkooti ekyali kindagira okusasula balooya be.
Yaleeta ne bawannyondo ba kkooti okuwamba ekifo kyange wabula ne kitakolebwa
GEOFFREY BULAYI
Ono ye muzzukulu wa Kantinti: Muzeeyi bwe yagenda okubeera mu kyalo, nnasigala mu nnyumba eno. Waliwo abantu abajjanga ne bantiisatiisa nga bandagira okuva mu nnyumba ne ng’aana.
Mu August wa 1999, bawannyondo ba kkooti aba Popular General Auctioneers abaali bakulembeddwa Geoffrey Serubiri bajja ne bamenya ennyumba yaffe nga baagala kutwala poloti eno 1051 block 7.
Nategeeza ku taata ne tugenda ku poliisi y’e Katwe okuggulawo omusango wabula ne bagaana nga bambega ba poliisi baali bamuwadde emitwalo 50 okuziyiza omusango guno.
Twasalawo okugenda ku poliisi ya Jubilee nga tebannasengulwa ne tuggulawo omusango gw’okwonoona ennyumba
yaffe ku SD05/03/10/1999 wabula oluvannyuma fayiro baagizza e Katwe naye nga tetambula.
Okutuusa mu 2005 lwe nneekubira enduulu ku kitebe kya poliisi e Kibuli ne baggulawo fayiro endala ku GEF 67/05 wabula owa poliisi Edith Komwiswa gwe baakwasa ensonga zaffe yazidibaga mu bugenderevu ng’alimba bakama be ebyali bikwata ku fayiro okutuusa lwe nnasala amagezi ne ndaga bakama be ekituufu ekyamuleetera n’okukyusibwa.
Kyeraga lwatu nti buli kimu kye yakola yali akolera Lumala okumuyambako okubba ettaka lyaffe.
Bwe nnakola okunoonyereza ebyali bikwata ku ttaka lyaffe, mu ofiisi z’ebyettaka mu Kampala nnakizuula nti Lumala yafunab ekyapa nga 13 October 2000 n’azimbawo galagi omubeera ebimotoka bye biweetiiye.
Moses Lumala yafuna atya ettaka lya famire ya Kantinti okuzimbako galagi? Galagi ya Lumala e Mengo, gye yazimba ku ttaka lya Kantinti.
Moses Lumala Ettaka nnaligula mu butuufu - Lumala BULAYI AGAMBA: Nnay ongera okukizuula nti ekyapa kyava mu mannya ga taata aga James Kantinti ne kidda mu ga Moses Lumala. Kino kitegeeza nti Kamya gw’agamba nti ye yamuguza yamuwaayiriza.
Wabula bwe nayogeddeko ne Lumala, yantegeezezza nti eky’okugamba nti ekyapa kyava mu mannya ga Kantinti okudda mu gage byabulimba kubanga ye akimanyi nti kyava mu ga Kamya ne kiryoka kidda mu mannya ge. Bulayi ayongerako:
Ne bwe kyandibadde nga kituufu nga Kamya yagula ettaka lino ku bawannyondo ba kkooti, era abeera yagula mpewo kubanga waliwo obujulizi obw’enkukunala obulaga nti bawannyondo ba kkooti bano, ekiseera we baakolera bino baali tebalina layisinsi zibakkiriza kukola mulimu guno.
Ate era obuyinza obwasooka okubaweebwa kkooti okukola omulimu guno, bwali buweddeko nga kino kyayongera
okukakasibwa sitaatimenti eyakolebwa Eddy Joe Kalamawo, omu ku baali abakozi ba Popular General Auctioneers era nga yaliwo nga bamenya ennyumba ya
Kantinti.
Ngezezaako enfunda nnyingi okutwala Lumala mu kkooti wabula buli looya gwe nfuna, ne mmusasulako ne ku ssente bwe
bawandiikira Lumala ebbaluwa emulabula okumutwala mu kkooti, batandika okubuza omuliro n’okwebuzaabuza nze kye ndowooza nti babeera balina engeri gye bategeeraganyeemu ne Lumala.
Hajji Sula Lubwama, eyali Ssentebe Ensonga zino nzimanyiiko wabula obunafu nze mbuteeka ku Kantinti kubanga
baamuyitanga mu kkooti nga tagenda ne basala omusango nga Kasozi ajulidde ye nga teyeefiirayo.
Wabula ku ky’okuvunaana Lumala, nze ndowooza nti Kantinti bw’aba agamba nti awantu we baatwalawo mu bukyamu, yandibadde avunaana Kamya kubanga ye yagula ku bawannyondo ba kkooti era Lumala talina musango.
Lumala yali akkirizza bategeeragane naye Kantinti n’abuza omuliro wabula nze mmusuubiza nti na kati bw’aba ayagala nsobola okumutwala ewa Lumala ne bategeeragana.
Augustine Katamba ( ku kkono) alina ekyapa kya famire ya Musoke
MOSES LUMALA
Ettaka eryo nze nnaligula ku Kamya era ekyapa kyange kyakyuka okuva mu mannya ga Kamya ne kidda mu gange. Ebyo bye boogera nti kyava mu mannya ga Kantinti okudda mu gange byabulimba.
TIMOTHY KAMYA EKYAPA nnakiggya mu bawannyondo ba kkooti ne nkissa mu mannya gange olwo ne nkiguza Lumala. Kantinti tewali we batatuuse ku nsonga eno naye tebalina we batandikira kubanga kkooti yasalawo.
Nkakasa nti muzeeyi Kantinti akimanyi bulungi era y’ensonga lwaki ye si y’alwanirira ettaka lino, yalivaako. Nja kukuleetera fayiro ogirabe naawe okakase nti ddala ekyapa kyava mu mannya gange okudda mu ga Lumala.
‘Owapoliisi atunda atya ekyapa kyaffe mu bamanerenda?’
FAMIRE y’omugenzi Wilson Musoke ow’e Nsuube, Busiro mu disitulikiti y’e Wakiso ewawaabidde akulira bambega e Wakiso, George Mpungu olwa kye baayise okutunda ekyapa ky’ettaka lyabwe kye yabaggyako ng’ekizibiti.
Bagamba nti ekyapa yakiguzizza manerenda w’omu Kampala, Augustine Katamba.
Omusango gwe baawawaabidde Mpungu guli ku nnamba SD39/30/05/2015.
Omu ku bafamire ya Musoke, Drake Kizito yawandiikidde kamanda w’ekibinja ekirwanyisa ababbi b’ettaka ku poliisi e ibuli ga June 8, ng’agamba nti Mpungu yeekobaanye ne bannyina okuli Betty Namubiru, Margaret Nanziri ne Deborah Namusoke ne bawamba ettaka lino era nga kati batandise okulisalaasalamu obuguju nti wabula wadde beegayiridde Mpungu ebbanga ddene obutasala mu ttaka lyabwe okuli n’ekiggya yeeremye.
Ettaka eryogerwako liri ku Block 273 plot 14 ne 16 e Kkona mu Busiro.yokka Mpungu agamba
nti Kizito ne banne baafuna obuyinza ku ttaka lino nga tebamaze kukkirizibwa bafamire bonna era ne balifunako ekyapa mu ngeri emenya amateeka.zito ne banne okuli Fred Mubiru ne Kyobe James twabavunaana kufuna kyapa ky’ettaka lino
mu bukyamu.
Bwe baatuuka ku poliisi baatugamba nti bagenda kutuula nga famire bateese era kye baakola, abawala ne babawa ettaka lyabwe.
Kye mmanyi nti Kizito bwe yalaba nga tugenda kubawaabira mu kkooti kwe kugoba ku by’okufuna obuyinza okuva mu ofiisi ya Administrator General era ne bafuna obwannannyini nga tebamaze kuteesa na bafamire.
Era kye mmanyi, nze okuwa Katamba ekyapa yamala kujja na Mubiru musika wa Musoke ne nkimukwasa,” Mpungu
bw’agamba.
Kyokka Katamba bwe nnayogeddeko naye yang’ambye nti ekyapa okukimuwa, bwe yatuuka ewa Mpungu baakubira Mubiru essimu n’akkiriza okukimuwa.
Kyokka Mubiru binon byonna abyegaana. Agamba nti tewali yamukubira ssimu oba yadde ye okwesitula ne Katamba okugenda ewa Mpungu, nti era ye okumanya nti ekyapa kigenze ewa Katamba, manerenda
yamala kukubira muto we Kizito essimu okumutegeeza nti ekyapa y’akirina!
Ekyewuunyisa kwe kuba nti ekyapa kya Musoke kyali kiwandiisiddwa nga kizibiti ku poliisi y’e Wakiso ku nnamba 15782!
Kati olwo kisoboka kitya okuweebwa atali mmemba wa famire?
Bwe kiba nti Mubiru ne Katamba bakkiriziganya nti tebaagenda onna wa Mpungu, mbega
omukulu nga Mpungu akakasa atya nti gwe yali ayogera naye ku ssimu yali Mubiru atuuke okumukkiriza okuwaayo ebyapa?
Fred Mubiru, omusika wa Musoke agamba: Bwe kiba nti twakkaanya nga famire wamu ne Katamba, lwaki ate Kizito yawaabira Mpungu, bannyina ne Katamba?
Nga April 27 nnali Ssentema, abapoliisi okuva e Wakiso okuli omu ayitibwa Latiff ne Ssemanda ne bampa ebbaluwa nga banneetaaga ku poliisi nga April 29. Mu mmotoka mwajjiramu bannyinaze babiri naye tebaavaamu. Ku poliisi twagenda ne Kizito, bwe twatuuka eyo ne bamugamba nti twabba ettaka ne tulizza mu mannya gaffe.
Eyakulira okunoonyereza ku musango guno ayitibwa Okunyuk yalagira Latiff ne Ssemanda ne banzisa mu mmotoka nga ndi ku mpingu ne tugenda ewa maama e Kawempe okunona ekyapa.
Maama bwe yalaba nga ndi ku mpingu yatya nnyo n’awaayo ekyapa era okuva olwo yalwala atereeranga. Ekyapa
olwakifuna kwe kunteera ku kakalu ka poliisi.” Kyokka bwe nnatunuulidde bondi ya poliisi eyakolebwa nga April 29, Mpungu yalaga nti omusango ogwali guvunaanibwa Mubiru kwali kufuna ssente mu lukujjukujju! Ssente ki ezaali zoogerwako?
Ye lwaki Mubiru yekka ye yafuna bondi, Kizito bwe baagenda bombi ku poliisi n’atagifuna?
Mubiru agamba nti kitaawe okufa wadde ettaka yali yaligula naye ekyapa kyali kikyali mu mannya ga Elizabeth Nakabiri.
Naye yali alese nga kinaatera okukyusibwa. Bwe baawulira nti liyinza okutundibwa kwe kugenda ne balinunula. Bonna abana abali ku kyapa kati okuli Nakkazi Lovinsa, Mubiru Fred, Drake Kizito ne Kyobe James era be baali balondeddwa
okuddukanya ebyobugagga by’omugenzi ku lw’abalala.
Katamba agamba nti okumanya bakkaanya, n’olwa April 30 lwe baagenda ku ttaka okulirambula, famire yonna yaliyo.
Kyokka Mubiru agamba nti bo baagenda kubanga baali balagiddwa era ku ttaka baali ku mudumu gwa mmundu kubanga e Katamba yajja alina abemmundu! Ebirala birinde.


c: text/html

text:
Ebyobulamu
Eddagala ly’abagabi b’obuyambi libeera lyayitako
Ivan Ssenabulya
June 27th, 2019
Bya Prosy Kisakye
Eddagala erisinga mu gwanga eriva bagabi b’obuyambi libeera lyayitako obanga nerimu linatera okuyitako.
Kino kibikuddwa ssentebbe ow’ekitongole kye ddagala mu gwanga ekya National Drug Authority Dr. Medard Bitekyerezo, nga bajaguza emyaka 25 nga balaungamya ebye ddagala mu Uganda.
Ategezezza nti kino kiva ku kuba nti Uganda gwanga erikyakula, ngebitongole ebisinga balilowozaako nnyo nga bejjako eddagala.

robotstxt: allowed

filter: keep


text:
Bya HAFSWA NANKANJA NE PROSSY NABABINGE
ENKULAAKULANA mu nsi yonna kati eri ku misinde gya yiriyiri. Yeeyolekera mu bintu bingi nga muno mwe muli ne tekinologiya assiddwa ku masimu ne gatuuka ku ssa ly’okuyamba abayizi okunoonyerezaako kw’ebyo ebibasomesebwa mu kibiina. Amasimu gayamba okuyigiriza abayizi empandiika y’ebigambo entuufu, okuyigirako ebintu abasomesa bye batabamaliddeeyo, okubamanyisa ebigenda mu maaso mu nsi n’emigaso emirala ntoko.
Olw’ebirungi by’essimu ng’ebyo, wano we weebuuliza nti kye kiseera abayizi bakkirizibwe okutwalanga essimu ku ssomero? Kyokka amasomero gakubaganye empawa ku nsonga eno ng’agamu gagamba nti omuyizi okumugaana essimu oba omukuumira mabega ate amalala nga gagamba nti abayizi tebasaanidde kukwata ssimu kubanga zijja kubamalira obudde bave ku by’okusoma okukkakkana ng’ekyabatwala ku ssomero bavuddeyo tebakifunye. Tutuukiridde abakulu b’amasomero ne boogera ku nsonga eno bwe bati:
Omukulu w’essomero lya Kabo¬jja International, Emmanuel Opwa agamba;
Okutangira omuyizi okujja n’essimu ku ssomero kikyamu ku¬banga bazeeyambisa mu kusoma nga bakola
okunoonyereza ku mikutu gya yintaneti egy’enjawulo nga; C.I.E ne Extreme papers.com.
Ffe wano ku ssomero tukkiriza essimu naye twagassaako amateeka. Okugeza; abayizi bakozesa
amasimu okuva ku ssaawa 7:30 okukoma ku 9.20 ez’olweggulo.
Okwewala enkozesa embi ey’amasimu gano, okuva ku saawa 7:30 okutuuka ku
7:55 abayizi bonna bawandiisa amasimu gaabwe mu ofiisi egakuuma ate ayagala oku¬kozesa essimu ye mu kusoma, afuna olukusa olugiggyayo okuva ew’omusomesa atwala eby’okusoma.
Olumuwa essimu, agenda mu kifo ekya "E-Research Centre" gy’agikozeseza oluvanny¬uma n’agizzaayo gye ziterekebwa.
Omukulu w’essomero lya Trinity College e Nabbingo, Nakate Kikomeko agamba;
Abayizi tebeetaaga masimu ku masomero kubanga kyonna kye beetaaga okugakolerako bakyayinza okukikolera awalala. Omuyizi bw’aba aya¬gala okukola okunoonyereza ku yintaneti kino akikolera mu tterekero ly’ebitabo ne mu computer laabu nga bw’ayambibwako abasomesa be.
Ku nsonga y’okuwuliziganya n’abazadde, tulina amasimu aga ‘booth’ abayizi ge beeyambisa.
Atwala Baptist High School e Kitebi, Grace Namakula agamba;
Ku Baptist abayizi tebakkirizibwa kubeera na masimu anti gaboonoonera obudde bungi nga bakolerako ebitabayamba.
Abayizi abava awala oluusi bajja n’amasimu kyokka tugabaggyako ku lunaku lwe batuuka ku ssome¬ro ne tugabaddiza lwe bawummula basobole okuwuliziganya n’abazadde nga bali ku lugendo oludda ewaka. Okunoonyereza kwonna abayizi kwe beetaaga bakukolera mu tterekero ly’ebitabo ne ne ku kompyuta zaffe.
Akulira ebyensoma ku St. Balikuddembe SS, Kisoga, Erisa Lwanga Kakobya agamba;
Omuyizi okubeera n'essimu si kikyamu kasita tagireeta ku ssomero. Wano ku ssomero ffe kizibu okukakasa omuyizi ky’akolera ku ssimu.
Essimu esumbuwa omuyizi n’atafaayo ku bimusomesebwa mu kibiina. Klae wano omuyizi yenna asangibwa n’essimu aba amenye amateeka g’essomero era ayinza n’okugobwa ku ssomero.
Peter Muyingo, London College S.S Nansana: Abayizi ba siniya baba tebannatuuka ku ddaala lya kukwata ssimu kubanga obwongo bwe buba bukyakula, teyeetaaga bimucankalanya. Olaba abakulu essimu ebaggya ku mulamwa, naye abato? Essimu zisuula abaa¬na mu bikemo ne boonooneka. Era omutemu asobola okukubira omwana n’amutta.
Tetwetaaga ssimu okusoma’
Hakim Kintu, Victoria High School Nansana: Kino si kye kiseera eki¬tuufu. Amasimu g’ennaku zino galiko ebikyamu bingi. Omwana ayinza okudda mu kunoonyer¬eza ku bitamugasa era bw’adda mu kibiina ebyo by’abaako ne banne mu kifo ky’okusoma. Obwongo bwonna bucanka¬lanyizibwa n’endowooza enkyamu ekiyinza oku¬muggya ku mulamwa.
Steven Bazonona (Baptist High School Kitebi): Olaba abayizi balemwa okuyita obulungi nga tebalina masimu, kati bwe tunakkirizibwa okutwala amasimu ku ssomero kinaaba kitya?
Mu butuufu amasomero okugaana amasimu tekuba kusigalira mabega kubanga essimu terina w’eyambira muyizi mu kusoma. By’oba totegedde, weebuuza ku basomesa ne babikuddiramu. N’obutabo gye buli mu makuumiro gaabwo ku masomero.
Sarah Naturinda, London College Nansana: Ebirungi by’essimu ku masomero bitono nnyo. Essimu eringa kikemo naddala ku bayizi abawala. Agirina yeeraba ng’ow’ekitalo n’alemwa okuwuliriza abasomesa. Abalala anoonyezaako emik¬wano egitamuyamba ng’ayita ku Facebook, n’okusoma okwamuleeta n’akwerabira.
Sulaiman Kitaka, Mengo S.S: Essimu mbi nnyo eri omuyizi kubanga ziremesa abaana okusoma. Abasinga mu kifo ky’okusomerako bajja kudda mu kuyigirako mize mikyamu egibeera ku yintaneeti. Omwana bw’otomugenderera nnyo weekanga ttaamu eweddeko nga talina ky’ayizeeyo okuggyako bye yeenoonyeza ku yintaneeti ebitatugasa.
Gloria Nakabugo, Kasubi SS: Okugaana abayizi amasimu kitukosa era nze ndaba ekiseera kituuse batukkirize okugenda nago. Essimu etuyamba okuwuliziganya ne bazadde baffe naddala ng’ofunye obuzibu ku ssomero n’okunyumyako ne mikwano gyaffe.
Angel Namutebi, St. Joseph of Nazareth S.S Katende: Nsaba abazadde n’abasomesa bakkaanye ku nsonga eno, batukirize tutwalenga essimu ku ssomero. Zituyamba okunoonyereza naddala ku bintu bye tusomako mu kibiina ne twongera ku kumanya kwaffe.
Marion Nansirumbi,St. Mary’s Nsumba Mpigi: Ekiseera ky’okutuleka tukwate amasimu ku ssomero kyatuuka dda. Essimu zituyamba okumanya ebigenda mu maaso mu nsi naddala amawulire agabeera ku Facebook, wattsApp ne Twitt
Minisitule y’ebyenjigiriza ewabudde
Omwogezi wa minisitule y’ebyenjigiriza mu ggwanga, Patrick Muinda agamba:
Enkola ya gavumenti eriwo kati, teklkiriza masimu mu masomero kubanga abayizi bagakozesa bubi omuli okukeberako eby’obuseegu n’okukubira bannaabwe nga babatiisatiisa.
Era waliwo n’abantu abasobola okwey-ambisa omukisa guno, ne bakubira abaana amasimu nga babatiisatiisa mu ngeri yonna. Amasimu kye gandibayambye basobola okukiggya ku kompyuta ne mu materekero g’ebitabo. Amasimu malungi naye ebibi byago bingi ku bayizi okusinga ebirungi byago, kale abaana tugira tubaleka
Ebibeera ku masimu nga Facebook bibaako obwonoona abaana. Essimu zisiga emize mu baana ng’okuganza abasajja.
Nooh Kateregga, Nsambya High School: Ekiseera kino tekinnatuuka kuba n’abazadde abasinga tebannamanya mugaso gwa ssimu. Abasinga bazikozesa mu budde obukyamu nga n’abalala bazikozesa mu bukyamu ng’okuzirimbirako.
Mary Mukasa Kalyango, Mengo SS: Ekiseera tekinnatuuka kubanga abayizi tekinologiya bamuguddemu bugwi nga tebannamanya mugaso gwe. Kizibu okusanga omuyizi ng’ali ku ssimu akolerako bya magezi, abasinga babeera ku nnyimba, bifaananyi na kuweereza bannaabwe bu¬baka, ebibamalira obudde.
Mu ngeri endala, essimu nnungi ku masomero kubanga ziyamba abayizi ku mirimu egibaweebwa mu kibiina era oluusi bagenda mu materekero g’ebitabo ne batasangayo bye baagala ne baddukira ku yintanenti okwanguyirwa
Amasomero gakkirize abayizi amasimu?


text:
Ekibiina kino ekiyitibwa Food Security and Nutrition Working Group (FSNWG) nga kye kivunaanyizibwa okulondoola oba abantu mu kitundu ekiyitibwa Greater Horn of Africa balina emmere emala kyalabudde nti abantu abasoba mu bukadde 10 mu mawanga omuli Uganda, Somalia, Kenya ne Ethiopia boolekedde okufa enjala olw’enkuba entono etonnya ate nga mu bitundu ebimu temuli wadde etondo.
Mu Uganda ekibiina kino kyanokoddeyo ekitundu ky’e Karamoja ng’ekimu ku ebyo ebigenda okukosebwa enjala.
Omwezi oguwedde ekibiina ekitaba bannamawulire abasaka ag’embeera y’obudde ekya Network of Climate Journalists of the Greater Horn of Africa (NECJOGHA) kyawandiika nti ab’enteebereza y’obudde mu Uganda, Kenya ne Tanzania baali bannyonnyodde nti ekivudde enkuba okulwawo okutonnya gwe muyaga ogwayita mu bitundu bya Mozambique ne gunywa empewo ezandibadde zireeta enkuba nga ziva mu liyanja lya Buyindi.
Bulijjo okuva mu mwezi gwa March okutuuka nga June gutandika bibeera biseera bya nkuba ey’omwero mu mawanga nga Uganda kyokka kumpi omwezi gwa March gwonna gwaweddeko nga teri nkuba etonnye ate ne April mwe yabadde esuubira mu bitundu ebimu yalumaggamagga.
Ate ku Lwokubiri lwa wiiki eno lipoota ey’awamu eyafulumiziddwa omukago gwa Bulaaya wamu n’ebitongole by’Ekibiina ky’Amawanga Amagatte bibiri ebivunaanyizibwa ku by’emmere okuli ekya Food and Agriculture Organization (FAO), ne World Food Programme (WFP) yalaze nti amawanga 53 mu nsi yonna ge goolekedde okugwamu enjala nga ku gano kuliko aga Africa ataano okuli Democratic Republic of the Congo, Ethiopia, Nigeria, South Sudan ne Sudan.


text:
Ssentebe asobezza ku bazukulu be 2: Poliisi eyazizza amakaage ng'adduse
Omwana eyattibwa aziikuddwa: Eyamutta abadde yamuziika mu nju
Banjoman muto wa Bobi Wine alina ke yeekoleddewo
YOLESA EKITONE
NAKOMYEWO awaka eggulo (Lwakuna) nga bukyali ne tuyingira mu nnyumba ne tutandika okusiika kabalagala. Awo we nakomye okutegeera, hhenze okudda engulu nga ndi mu ddwaaliro bantaddeko amacupa. Nakitegedde...
Ddala Hajji Muhammadi Kamoga owa Kamoga Property Consultants amanyi ebintu by'omukwano! Yakoledde 'hajati' omukulu obubaga bw'amazaalibwa obw'okumukumu n'amuleka ng'amunyeenyeza mutwe n'okumutenda nga...
Kiwedde Omusumba wessaza lye Masaka omuggya, Bp. Serverus Jjumba atuuziddwa mu ntebe y'obusumba ngomukulo gukoleddwa gwaddidde mu bigere Bp. John Baptist Kaggwa amukwasizza omuggo ne Vanjiri atandikirewo...
Spice Diana yeekoze obusolosolo ku bakanyama b'ebbaala bwa yeekulukuunyizza ku falayi z'empale zaabwe. Ono yabadde mu bbaala ya Amnesia ng'atongoza oluyimba lwe 'Jangu ondabe'. Yalidde mu ndago kyokka...
POLIISI eguze ennyonyi ey’omulembe gy'egenda okukozesa emirimu egy’enjawulo omuli n’okutambuza abakungu. Ennyonyi y’ekika kya P180 Avanti EVO 11 poliisi yagiguze okuva mu kkampuni ekola ennyonyi mu...
PULEZIDENT Yoweri Kaguta Museveni, akyadde mu maka g'eyaliko katikkiro wa Uganda Polof. Apolo Nsibambi agasangibwa ku kyalo Bulange A, mu muluka gw’e Lungujja mu mu Munisipaali y’e Lubaga leero ku Lwokusatu...
KATIKKIRO Charles Peter Mayiga asabye abantu ba Buganda okwongera okwetanira obumu era bwekwate ku Kabaka nga bwebazimba enkulakulana ya Buganda okudda ku ntikko. Bino byabadde mu bubaka bwe obwamusomeddwa...
Ebikonge eby'enjawulo mu gavumenti nga bikukirwa Omumyuka wa Pulezidenti, Edward Kiwanuka Ssekandi, minisita omubeezi ow'eby'enjigiriza ebyawaggulu John Chrysostom Muyingo, Minisita Agrey Bagiire omubeezi...
ENSASAGGE egudde ku kitebe kya disitulikiti y’e Mpigi nga poliisi erya amatereke ne bannabyabufuzi abeetisse omulambo gw’omusajja eyafiiridde mu kaduukulu kaayo ne bagezaako okugusuulira RDC. ...
Aba Kampala International School beetisse empaka za FUFA Corporate Tournament oluvannyuma lw'okulemagana ne National Corporate 11 Select ku 0-0 olwo ne babawangulira mu penati ku ggoolo 3-1. Ttiimu...
OBUNKENKE bwabadde mu mpaka z’abobubina, abawala bwe beewanise emitima nga balwanira okuziwangula ekyaleetedde omuwanguzi okulangirirwa n’afuna kammunguluze ekyatiisizza baminisita Kiwanda, Ruth Nankabirwa...
Abadigize abeeyiye mu bungi ku Club Obligato ku Lwokutaano mu kivvulu kya Rebecca Jjingo baakanze kulinda eyali bba era taata w'abaana be, Roy Kapale okuyimba wabula ekivvulu kyawedde talabiseeko. ...
Bobi wine assizza Barbie ensonyi ku siteegi ne yeekwata ne mu feesi bw'anyumirizza abadigize nga we yasooka okufuna kiisi ya Barbie esooka e mabega wa siteegi ya National Theatre Barbie yakanze kwebika...
ABADIGIZE baakedde kweyiwa mu kifo ekisanyukirwamu ekya Hakuna Matata Fun City e Nansana- Naluvule okunyumirwa emiziki gya Easter Monday wabula kyababuuseeko bwe baalinze abayimbi nga teri n'omu alabikako....
Abakulembeze b’eddiini okuli atwala klezia mu ssaza ly’e Lugazi Bp. Christopher Kakooza ne munne etwala obulabirizi bw’e Mukono, Bp. James William Ssebaggala be bakulembeddemu nnamungi w’abakkiriza abeetabye...
SSAABALABIRIZI w’ekkanisa ya Uganda Stanely Ntagali asabye Abakrisitaayo okulekeraawo okukulembeza ssente mu bulamu bwabwe, wabula beekwate Yesu Kristu. Bino abyogeredde ku lutikko ya All Saints e...
Okuva e Namirembe, Omulabirizi Kityo Luwalira y'akulembedde Abakrisitaayo okuyita ku ssomero ly’abaana abaliko obulemu ekya Kampala School of the Physically Handcaped n’ayitako ne mu ddwaliro e Mengo....
POLIISI etandise enteekateeka y'okuwandiisa emmundu zonna mu ggwanga n'ekigenderwa okulwanyisa obutemu bw'emmundu n'obumenyi bw'amateeka obukudde ejjembe. Enteekateeka eno etandikidde mu kitundu ky'e...


text:
Enkiiko zaatandise okutuula omwezi oguwedde ng’abeekisinde kya DP (DP Block) baakamala okwanjula Chameleone era Pulezidenti wa DP n’alangirira nga bw’amuwadde ekifo ky’omukunzi akolera wansi wa ofiisi ya Pulezidenti Genero w’ekibiina.
Chameleone naye olwamwanjula mu DP n’alaga nti ayagala kuvuganya ku bwa Loodi Meeya era ayagala kukolera mu kisinde kya People Power ekya Bobi Wine. Wabula kigambibwa nti abamu ku bali mu nkambi ya Bobi Wine ne bamwekengera nga bagamba nti bamumanyi bulungi azze akyukakyuka, akolagana n’aba NRM ate abalala ne bagattako nti atambulira ku ssente ekiyinza okumulemesa okulemera ku mulamwa.
Chameleone eggulo bwe yabadde ayogerera mu lukiiko aba DP mwe basisinkanira bannamawulire yagambye nti baabadde mu kafubo ne Hon. Robert Kyagulanyi (Bobi Wine) gwe yasisinkanye mu maka ge e Magere mu Wakiso ku Ssande ne boogera ku nsonga z’ebyobufuzi.
• Obukwakkulizo Bobi Wine bwe yawadde Chameleone kuliko okusooka okukubayo oluyimba oluvumirira ebikolwa ebibi by’alaba mu gavumenti ya NRM. Wabula Chameleone bwe yabadde mu lukiiko yagambye nti akakwakkulizo kano teyakategedde bulungi kubanga azze akuba ennyimba nnyingi ezikolokota embeera embi n’anokolayo Mwoto Mwoto Leero, Wale Wale n’endala; wabula n’agamba nti ekyo tekigenda kumukaluubiriza, agenda kukubayo oluyimba olulala.
• Ensonda mu kafubo ka Bobi Wine ne Chameleone zaategeezezza nti akakwakkulizo akalala ke baamuteereddewo ka butataataaganya bantu mu People Power naddala abakulembeze abaayingira edda.
• Kigambibwa nti baamutaddeko n’akakwakkulizo k’okukendeeza enkolagana ye n’abanene mu NRM ne banokolayo enkolagana ye ne Gen. Salim Saleh gye bagamba nti eyinza okumuggya ku mulamwa. Abamu ku bali mu nkambi ya Bobi baabadde n’okwekengera nti Chameleone yandiba nga yasindikiddwa acankalanye enkolagana ya People Power ne DP Bloc.
• Baamutaddeko n’akakwakkulizo k’okwewala pokopoko atabangula enkambi.
Oluvannyuma Fred Nyanzi (muganda wa Bobi) yagenze mu lukiiko olulala n’aba DP Bloc olwatudde e Kamwokya okwongera okuteesa ku ngeri gye banaatambulira awamu. Aba DP Bloc oluvannyuma baayise Chameleone ayogerere mu lukiiko lwabwe eggulo ku nteekateeka z’okukunga abantu.
POLIISI ENYIZE CHAMELEONE NE YEETONDA
Bwe yabadde ava mu lukiiko lwa DP ku City House, Chameleone yatambudde n’abawagizi be ku nguudo za Kampala era abantu bwe baatandise okukuhhaana, poliisi n’ebataayiza.
Poliisi yagenze okumutaayiza, ng’abantu bamukuhhaaniddeko. Olwo yalinnya waggulu ku mmotoka era awo poliisi we yamutuukiddeko n’emulagira awanukeyo.
Okukkakkana nga baamulinnyisizza kabangali ya poliisi okumutwaala ku CPS . Baamuyimbudde ne bamulagira adde ewuwe mu kasirise.


text:
Baggadde kkampuni egula ennuuni ne bakwata 2
newsare.netKKAMPUNI y’Abachina esuubula ennuuni eggaddwa lwa bucaafu n’okutulugunya abakozi. Kkampuni eno emanyiddwa nga Kitebi Enterprises esangibwa e Bukesa ku luguudo Sir Apollo Kaggwa okutuuka okuggalwa kyaddiridde...
Baggadde kkampuni egula ennuuni ne bakwata 2
KKAMPUNI y’Abachina esuubula ennuuni eggaddwa lwa bucaafu n’okutulugunya abakozi. Kkampuni eno emanyiddwa nga Kitebi Enterprises esangibwa e Bukesa ku luguudo Sir Apollo Kaggwa okutuuka okuggalwa kyaddiridde... Read more


text:
AMERIKA olwatadde nnatti ku Gen. Kale Kayihura, ne wavaayo abantu abamulumiriza okubatulugunya nga basaba atwalibwe mu kkooti bamuweeko obujulizi.
EKKOLIGO Amerika lye yatadde ku Gen. Kale Kayihura littukizza ensonga z’okutemulwa kwa Kaweesi ne Kagezi, ng’abaakwatibwa bagamba nti beetegefu okumulumiriza...
NGA March 24, 2019 mu kabuga k’e Nagojje mu disitulikiti y’e Mukono, Ronald Ssebulime yakubwa omuserikale wa poliisi Cpl. David Ssali amasasi n’attibwa...
Ye yawaayo ettaka eddene okwazimbibwa Eklezia y’essaza Lugazi esangibwa mu ggombolola Mutuba VII, Kawolo, mu disitulikiti y’e Mukono. Kino omugenzi Kulubya...
MUTABANI w’eyali omulwanyi Dr. Andrew Lutakome Kayiira eyatambulanga n’aba DP mu nkuhhaana z’ebyobufuzi nga babanja Gavumenti lipooti ekwata ku nfa ye,...
Gavumenti evuddeyo ne alipoota ku bulwadde bwa siriimu, abasajja be basinga okufa buli mwaka
Nnalulungi w'ensi yonna n'omutegesi w'empaka za 'Miss World'balaze ebigendererwa by'empaka zino.
PULEZIDENTI Museveni akunze Bannayuganda okunyiikirira okulima nga bakutaddemu ekibalo basobole okwongera ku nnyingiza.
OMUWAABI wa Gavumenti omukulu Mike Chibita asiimye okunoonyereza okwakoleddwa ttiimu ya Vision Group omuli ne Bukedde mu kufulumya eggulire erikwata ku...
NNANNYINI bbaala ya Panamera e Bukoto, Andrew Desh Kananura alayidde obutava ku ttaka okuli ekifo kye kino okuggyako nga bamaze kumutta.
17 Sep 2019
17 Sep 2019
17 Sep 2019
17 Sep 2019
17 Sep 2019


text:
#UGCYPHER2 Verse Of The Day - St Nellysade
Ntuuse, nsinzidde, nsitamye ani antegedde/
Ntuuse na pokopoko jjawo eddogo nze nazze jjo/
Lindako eno kiggweyo nyambale emidaali/
Ndi rapper w'abajulizi, abanaazina musembere/
Tulamage, abajja e Namugongo, mukuute enfudu/
Ntambuza bizinga, ku mazzi nambula byalo/
Kalangala, ndi Luzira, ab'e Kenya nzija nkya/
Ndi mwogezi, mukwabuzi nze mugezi akumanyisa/
Ebijja nebinaddawo nkulengeze ekizikiza?/
Ndi Wenger, eno Arsenal njikwatira bifo nkya/
Man, you ggwe olaba? Nkukyamula ongoberere./
Twitter: @St_Nellysade
Facebook: St. Nelly-Sade


text:
EMBEERA etabuse mu Amerika, Abaddugavu ababadde beekalakaasa olwa poliisi okutemula bannaabwe basatu, bwe beekyaye ne basindirira boofiisa 11 (ba poliisi)...
AKALULU ka Bungereza okuva mu mukago gwa Bulaaya kongedde Donald Trump amaanyi n’alumba Barack Obama ne Hillary Clinton nti tebakyalina gaalubindi zirengera...
KAMPEYINI ey’okulemesa nnaggagga Donald Trump okwesimbawo ku bwapulezidenti wa Amerika ku kkaadi y’ekibiina kya Republican yeeyongedde ebbugumu!.
ABATUJJU ba Al Shabaab bakoze olulumba munda mu Kenya ne batta abaserikale ba poliisi bataano.
“Bw’olaba embeera eriwo tetumanyidde ddala kiki kye tukola, Omutujju eyasse abantu (Omar Mateen) gwe saagala wadde okusiinya ku linnya lye yava mu Afghanistan....
Donald Trump, ayagala entebe ya Amerika, azzeemu okulaalika abagwira abaayingira Amerika mu bukyamu nti beeyagala n’okusinga abaazirwanako naye oluwangula...
NNAGGAGGA Donald Trump azzizza mu kyama abakulira ekibiina kya Republican n’abategeeza nti ensimbi zimuweddeko, akamyufu k’ekibiina kamukalizza, yeetaaga...
GAVUMENTI etwaliddwa mu kkooti lwa kuleka Pulezidenti wa Sudan, Omar Hassan Ahmad Al Bashir kuyinaayinira mu Uganda kyokka nga kkooti y'ensi yonna emunoonya...
17 Sep 2019
17 Sep 2019
17 Sep 2019
17 Sep 2019
17 Sep 2019


text:
KAMPUNI y’amasimu eya Africell etadde kavu wa bukadde 15 mu mpaka z’omupiira ez’okukuza amazaalibwa ga Yesu ezitegekeddwa Radio ya Rupiny eri wansi wa Vision Group.
Ttiimu 25 ze zeetabye mu mpaka za ‘Rupiny Christmas Cup 2018’ ez’omulundi ogw’okubiri era nga ttiimu omunaana ezinatuuka ku ‘quarter’ buli emu yakuweebwa seeti y’omujoozi empya ttuku ogwawereddwayo Africell. Emijoozi gye gimu ku birabo ebirala ebigenda okuweebwa aabwanguzi n’ensimbi enkalu ezawereddwayo Africell okuwagira empaka zino ezatandika edda nga ziyindira mu bitundu bya Acholi.
Ng’akwasibwa emijoozi ku kitebe kya kampuni ya Vision Group efulumya ne Bukedde Maxi aAdii avunaanyizibwa ku byekuusa ku byenfuna ebifulumizibwa ku leediyo za Vision Group yasiimye Africell olw’akuteeka obw’esigge mu Vision Group ng’eyita mu Radio Rupiny nesalawo okukolagana nayo nga bagezaako okuddiza abawuliriza ng’eteeka sente mu mpaka z’omupiira ezigenda kubamalako ekiwubaalo mu biseera bya ssekukulu.
‘Tuli basanyuffu nnyo olwa Africell okutwegatako omwaka ogw’okubiri ogw’omuddiringanwa empaka zino nga zitegekebwa ne bakolagana naffe okutuusa essanyu eri abawagizi baffe. Wano wensabire ne kampuni endala okutwegatako mu ngeri yonna okulaba ng’empaka zino zongerwamu ebbugumu.’ Adii bwe yategeezezza.
Ye Edgar Karamagi omwogezii wa Africell eyakwasiza Adi emijoozi yasiimye kampuni ya Vision Group olw’okukiriza okukolagana nabo okutuuka n’okuddiza abawagizi baabwe mu bitundu bya Acholi nga bayita mu kuwagira empaka z’omupiira ezigenda okugatta bantu, okutumbula ebitone ate n’okubawa essanyu mu biseera bya ssekukulu.


text:
DJ olwasuddemu oluyimba ‘‘Oli wa mukisa’’ olwa Stabua Natooro, abakyala ba Kamuli C baayingidde eddiiro ne batandika okubiibyamu. Ne Meeya wa Kira Munisipaali, Julius Mutebi endongo olwamuyingidde n’ayingira eddiiro n’atandika okuttunka nabo mu mazina.
Alina omukyala gwe yafunzizza ne bazina nga bakka n’okwambuka nga bwamukuba oluuso enduulu n’evuga. Owoolugambo waffe atugambye nti Meeya yagenze okuva mu ddiiro ng’akatuuyo kamuyitamu.
Abakyala bano obwedda bazina bwe bamwetoolooza weema n’okumulambuza eby’emikono bye bakola ng’ekibiina. Yabawadde akakadde bongere okwekulaakulanya.


text:
Yaloopye nti waliwo abagagga babiri abaagula olutobazzi lw’omwala gwa Nakivubo mu bitundu by’e Namuwongo naye babalemesezza okutema oluguudo olupya olugatta Namuwongo ku Bugoloobi, luwonye bannakampala ku bulippagano.
Yategeezezza nti omulimu baali bagutandise nga ne ssente bazirina kyokka tebamanyi bakungu mu kitongole ky’ettaka abaawa abagagga bano ebyapa mu kifo ekirabikira ddala nti lutobazzi.
Bino bibadde mu nsisinkano ebaddewo n’abakungu okuva mu bitongole bya Gavumenti ebikola ku ttaka mu Kampala omuli olukiiko lwa Kampala District Land Board, abawandiisi mu ofiisi ezikola ku by’ettaka, omubaka wa Pulezidenti mu Kampala, Faridah Mpiima Mayanja, omumyuka wa Loodi meeya, Hajjat Sarah Kanyike, n’abamu ku bazze banyigirizibwa ku ttaka.
Kitaka yayanjudde nti ekiseera kino ebyapa ebiwera 19531 tebinnaba kuyingizibwa mu kompyuta za Gavumenti kye yagambye nti kya bulabe ekisobola okuvaako okukeereya emirimu gy’enkulaakulana ssaako okubba ettaka ly’abantu nga balikolera ebyapa ebisukka mu kimu.
Ate omubaka wa pulezidenti mu Kampala, Faridah Mayanja yategeezezza minisita nti yeewuunya abakozi ba gavumenti abakola ebyapa ebisoba mu kimu ku poloti oba ettaka, kyokka ne basigala mu ofiisi nga tebalina wadde kyebakoleddwaako.
Minisita baamwanjulidde emivuyo egiri ku ttaka mu Kampala omuli, omuntu okumugobera ekyapa emyaka egisoba mu etaano, enguzi efuhhamye ku ttaka, babulooka abayitiridde mu ofiisi z’eby’ettaka abavaako okulinnyisa ebisale by’okufuna ebbaluwa yonna mu ofiisi z’ebyettaka ssaako abakozi ba Gavumenti (Registrar) abalina obuyinza ku fayiro obusinga n’obwaminisita.
Minisita Baryomunsi yategeezezza nti bagenda kusazaamu ebyapa byonna mu ntobazzi kubanga olukiiko lw’abaminisita lwayisa dda n’ekirango ne kifuluma.
Yagambye nti buli kyapa baagala kiyingizibwe mu kompyuta okwewala okukola ebyapa ebisoba mu kimu.
Yategeezezza nti bagenda kulondoola abakozi ba gavumenti (Registrar) abalina obuyinza obwenkomeredde n’abakyusibwa ne bagaanira mu Kampala.
Yamenye ofiisi 13 okuli; eya Kampala, Wakiso, Mukono, Jinja, Masaka, Mbarara, Kabalole, Arua, Masindi, Mbale.
N’agamba nti ate bagenda kuggulawo endala mukaaga okuli; Mpigi, Luweero, Mityana, Rukungiri, Tororo, moroto ne Soroti okuyambako okwanguyiza abantu okugoba ku ttaka lyabwe.
Kyokka omu ku bakozi ba Gavumenti akulira zooni ya Kampala, Johnson Bigiira yategeezezza nti abamu ku abagobwa ettaka tebatuukiriza bisaanyizo ate ne batayagala kwebuuza ekibaleetera okulowooza nti abakozi ba gavumenti be bazibu.
Yategeezezza nti tewali alya nguzi era ofiisi zaabwe baazikola nga bonna batuula wamu.


text:
Meeya w’e Lugazi, Deo Tumwesigye Mbabazi aliko ekyuma ekyogeza abantu obwama.
Kyokka abamumanyi n’abazze bamulaba nga yeerandiza n’atuuka n’okuzimba wooteeri n’ebizimbe mu bitundu by’e Mukono ne Buikwe bagamba nti yalwa nawo okweyiwamu ekyuma nga kino kubanga ssente azirina.
Bo abalonzi mmotoka eno baagikazizzaako lya ‘Sikyasabirwa’’ era y’omu ku basajja abalina ke beekoledde era banywanyi be baawuliddwa nga bagamba nti wamma ddala meeya takyabaswaza anti ne bwagenda mu nkungaana za bammeeya banne ne baggyayo ebyuma, naye abeera ku mwanjo.


text:
BWE yamaliriza siniya eyookuna ssente ezimwongerayo ne zibula. Yasalawo okunoonya eky’okukola ne kibula nga talina wadde ennusu. Embeera yamunyiga n’asalawo okugenda Abakozi ba Muwonge nga batereeza engatto z’amasanda z’akola. Muwonge ng’alaga ebigatto ebikadde bye bakuhhaanya n’abisaanuusa. mu katale ka Owino ayiiye obulamu kyokka nga byonna bizibu.
Yatunuulira embeera eyali emwetoolodde n’alabira ddala ng’akomye. Lumu yali atambula n’alonda engatto y’eddiba enkadde ku kasasiro n’agitwala n’agyoza n’agikuba eddagala. Bwe yagitwala mu Owino baagigulirawo n’afunamu ssente ez’amangu. Eno ye yali entandikwa y’okulonda engatto enkadde nga bwazitereeza n’azitunda n’afuna ssente nga kati gwafuuka omulimu n’akolamu n’ekkolero.
Ono ye Alfred Muwonge. Akulaga engeri gy’avudde mu buyinike n’atuuka ku ddaala ly’okutambula ng’alinamu ekikumi era oyinza okugamba takyasabirwa. Bwe yatunda engatto eyasooka n’alaba nga liyinza okuba ekkubo erimutuusa ku kwesiima. Yasooka kukuhhaanya za ddiba n’azirongoosa ne ziddawo.
Agamba nti ye yasooka okukola omudaala gw’engatto enkadde ku mwala gw’akatale ka Owino. Omuntu eyatandika ng’anoonya ssente ezimuyamba ave mu kizibu yafuna ssente ezimubeezaawo n’okugaziya bizinensi ye nga kati gwafuuka mulimu.
‘‘Nayongera okulonda ebikadde nga bwe nzijuza omudaala gwange era omu ku basuubuzi bwe yalaba nga binkolera naye n’atandika okuleeta ekkooti ezikozeeko ne tufuuka babiri’’. Bwe yalinga alonda engatto zino, ezimu zaalinga nkadde nnyo ng’ate soole za labba n’amasanda n’akizuula nti asobola okuzisaanuusa. Omulimu bwe gwagaziwa n’atandika okulonda buli kika kya ngatto nga tataliza masanda, pulasitika ne ddiba. Yalaba abantu abambala engatto beeyongera buli lunaku n’asalawo okuyiiyiza ezibakaddiyeeko.
Muwonge agamba nti ng’omwana enzaalwa y’omu Kisenyi, yalaba ng’asobola okuyiiya ekyuma ekisaanuusa buli kintu kya masanda n’addamu n’akikolamu ebintu ebirala. ‘‘Mu 1990 engatto z’amasanda zeeyongera okuleetebwa nga ziri ku ssente ntono ate nga bazambalira akaseera katono ne zifa.
Nasalawo okussa amaanyi ku ngatto z’amasanda nga nkirabye nti hhenda kuddamu nzikyuse’’. Yasooka n’ayiiya obutiba obukola engatto zino oluvannyuma n’ayiiya ekyuma ekisaanuusa amasanda.
Bino yasooka kubikola ng’agezesa ng’eno omudaala gwe ogutunda ebikadde bwe gugenda mu maaso. Nkola engatto Olunaku lwe nakola engatto eyasooka mu masanda ge nsaanuusizza katono nfe essanyu kubanga namanya nti obugagga mbusemberedde. ‘‘Bwe nafuna abantu abansiima okukuh− haanya kalonda w’ebintu ebikadde ebitavundira mu ttaka ne nneeyongera amaanyi.
Naggulawo sitoowa mu bitundu ebyenjawulo omuli Masaka, Mbarara, Mukono, Jinja mwe nakuh− hanyizanga ebintu ebikadde omuli: obutimba bw’ensiri, magetesi, engatto n’ebirala.
Omulimu bwe gwagaziwa n’afuna Abazungu okuva ebweru w’eggwanga ne bamwongeramu n’okulaba engeri gy’akolamu engatto okuva mu masanda nga bw’akuuma n’obutonde bw’ensi.
Omutindo bwe gwalinnya, yayitibwa e Girimaani n’alambula enkola y’engatto n’okumusiima engeri gy’akuumye obutonde bw’ensi era ekirabo kye baamuwa yali jenereeta enkadde ezaakola mu myaka gya ssematalo owookubiri naye nga zinywa kitono nnyo. ‘‘Ekirabo kyannyongera amaanyi ne ntunuulira obutiba bwe bakozesa engatto ne soole obwongo ne bugaziwa’’. Agamba nti ebyuma byonna by’akozesa obutiba yazze abyekolera wamu n’amazzi agooza ebintu bye.
Yategeezezza nti mu nkola y’okumulambula, waliwo Abachina abaamukyalira kyokka eyali asuubira okumwongerako n’okumuwabula ate bwe baatunuulira ebyuma by’akozesa n’obutiba bwe yayiiya ate baabikoppa bukoppi era n’abaggulako omusango mu kkooti. Yagambye nti ku myaka 63 gy’alina, agaziye bulungi ng’aweza ebyuma 10 ebikola engatto nga buli kimu kibalirirwamu obukadde 600.
Akozesa kkiro z’amasanda 1,000 (ttani emu) buli lunaku ate mu sitoowa ze akuhhanya ttani 500,000 buli lunaku nga n’ebimu abiggya Rwanda. Kkiro y’ebintu byamasanda agigula 1,600/- kyokka abamu abawaamu engatto empya.
NNEES OMESEZZA NE NFUUKA YINGINIYA Yategeezezza nti omuntu eyatandika okukola engatto ng’alina bbaluwa ya S4, gye buvuddeko yeesomesezza nga kati yeewadde diguli mu bwayinginiya.
Yeewaanye nga bw’atalina kyuma kimulema kukanika wadde okuyiiya. Okufunamu, agamba nti amasannyalaze yagavaako ng’akozesa jenereeta enkadde gye baamuwa e Girimaani. Yategeezezza nti buli ky’akola yeeyambisa obuuma bwa ‘Vanier Calipers’ obupima ebigero bya buli kintu ekikolebwa. Muwonge alonda kasasiro n’akolamu engatto
OKUSOOMOOZA lYagambye nti yandyagadde okukozesa amasannyalaze naye ga bbeeyi nnyo. lAbantu bamuyisaamu amaaso. Yawadde eky’okulabirako nti olumu yali ava okulonda engatto ng’ayambadde bubi ng’atambula ne mutabani we.
Abantu bwe baamulaba ne baagala okumumuggyako nga bamuyita mulalu abbye omwana. Yamala kubannyonnyola ne beewuunya era abantu abamu abalonda ebikadde naddala eby’amasanda babayita balalu ekitali kituufu. By’afunyemu lYagambye nti ebikadde bimulinnyisizza eddaala kubanga ekkolero lye likozesa abantu abasoba mu 100 okutereeza engatto empya z’akoze, abakola mu kyuma ssaako abalonda ebikadde.
lSsinga baali tebalonda bintu bya masanda ebitavunda, eggwanga lyandibadde mu katyabaga. lYagambye nti yatandika bubi nga talina wadde kkampuni naye kati mugazi era kkampuni ye eyitibwa ‘Alfred Muwonge New Technology Age Project co. Ltd’’ ng’omulimu gwayo gwa kukuhhaanya kalonda w’ebintu by’amasanda ebitavunda mu ttaka n’addamu n’abikolamu engatto. lAfunye akatale e Rwanda, DRC, Kenya ne Uganda.


text:
Nawomi ne Luusi
1Awo olwatuuka mu nnaku ezo abalamuzi ze baafugiramu, enjala n’egwa mu nsi. Awo omusajja ow’e Besirekemu mu Yuda ne mukazi we, ne batabani be bombi, ne basengukira mu nsi ya Mowaabu. 2 Erinnya ly’omusajja yali Erimereki, erya mukazi we Nawomi, n’amannya ga batabani be bombi, Maloni ne Kiriyoni. Baali Bayefulaasi[a] ab’e Besirekemu mu Yuda, bwe baatuuka mu nsi ya Mowaabu, ne babeera omwo.
3 Naye Erimereki bba wa Nawomi n’afa; nnamwandu Nawomi n’asigalawo ne batabani be bombi. 4 Batabani be baawasa ku bakazi Abamowaabu, omu Olupa, n’omulala Luusi, ne babeera eyo okumala emyaka nga kkumi.
5 Oluvannyuma Maloni ne Kiriyoni ne bafa, Nawomi n’asigala nga talina baana wadde bba.
6 Bwe yawulira ng’ali mu nsi ya Mowaabu nti Mukama Katonda yajjira abantu be n’abawa emmere, n’agolokoka ne baka baana be okuddayo mu Isirayiri. 7 Ye ne baka baana be, ne bava mu kifo mwe baali, ne bakwata ekkubo okuddayo mu nsi ya Yuda.
8 Awo Nawomi n’agamba baka baana be nti, “Mugende muddeeyo buli muntu mu nnyumba ya nnyina[b], era Mukama Katonda abakolere ebyekisa, nga nammwe bwe mwakolera abaafa era ne bye mwakolera nze. 9 Mukama Katonda abawe omukisa era buli omu ku mmwe, amuwe omusajja omulala.” N’alyoka abanywegera, nabo ne bayimusa amaloboozi gaabwe, ne bakaaba amaziga, 10 nga bagamba nti, “Nedda, tuligenda naawe ng’oddayo eri abantu bo.” 11 Naye Nawomi n’abagamba nti, “Muddeeyo ewammwe bawala bange. Kiki ekibaagaza okugenda nange? Sikyasobola kuzaala baana balala bafuuke babba mmwe[c]. 12 Mweddireyo ewammwe, bawala bange, kubanga nze nkaddiye nnyo sikyafumbirwa. Ne bwe nnandifumbiddwa ne nzaala abaana aboobulenzi; 13 mwandibalindiridde okutuusa lwe bandikuze nga temunnafumbirwa? Nedda, bawala bange. Nnumwa nnyo okusinga mmwe, kubanga omukono gwa Mukama Katonda tegubadde nange.”
14 Bwe baawulira ekyo, ne baddamu okukaaba. Awo Olupa n’anywegera nnyazaala we, n’amusiibula. Naye Luusi namunywererako ddala.
15 Awo Nawomi bwe yalaba ekyo, namugamba nti, “Laba, munno azzeeyo eri abantu be ne balubaale be, naawe kwata ekkubo omugoberere.” 16 Naye Luusi n’amwegayirira ng’agamba nti, “Tompaliriza kukuvaako, wadde obutakugoberera, kubanga gy’onoogendanga, nange gye nnaagendanga, gy’onooberanga, nange gye nnaaberanga, era abantu bo be banaabanga abantu bange, era ne Katonda wo y’anaaberanga Katonda wange. 17 Gy’olifiira nange gye ndifiira era eyo gye balinziika. Mukama Katonda ankangavvule nnyo bwe ndyawukana naawe wabula mpozi okufa.” 18 Awo Nawomi bwe yalaba nga Luusi amaliridde okugenda naye, n’atayongerako kigambo kirala.
19 Oluvannyuma bombi ne batambula okutuuka e Besirekemu. Bwe batuuka e Besirekemu, ekibuga kyonna ne kisasamala ku lwabwe, era abakazi ne beebuuza nti, “Ddala ono ye Nawomi?”
20 Bwe yawulira ekyo, n’abaddamu nti, “Temumpita Nawomi, naye mumpite Mala, kubanga Mukama Ayinzabyonna yalumya obulamu bwange n’okukaawa bunkayiridde. 21 Nagenda nnina ebintu bingi, naye Mukama Katonda ankomezzaawo nga sirina kantu, kale lwaki mumpita Nawomi? Katonda Ayinzabyonna yandeetera okubonaabona.”
22 Bw’atyo Nawomi n’akomawo e Besirekemu, okuva mu Mowaabu ne muka mwana we Luusi Omumowaabu, mu kiseera eky’okukungula sayiri[d] nga kyakatandika.


text:
NGA nkyagenda mu maaso n’okukubuulira ebintu eby’enjawulo bye wasubwa mu musomo gwa ‘The Great Sundowner’ ogwaliyo ku ntandikwa y’omwezi guno, leero ku nkubuulire ku migaso enfaafa egy’ebikoola by’amapapaali.
Kizibu okusanga omuntu atamanyi paapaali oba ataliryangako, kyokka abangi batunuulira kibala ng’eky’omugaso wabula ne beerabira nti n’amakoola galiko emigaso egitali gimu. Bajjajjaffe obugunjufu bwabwe baabulagiranga mu bikoola by’amapaapaali.
Abangereza we baaberera mu butiti nga tebanaaba ne bafuna obulwadde bwa kawumpuli ne bubatta okubamalawo mu kyasa kye 15, ate bajjajjaffe bo baali bategedde ku bikoola by’amapaapaali. Baabyozesanga engoye okugoba obucaafu n’okunaaba kuba bikola ekyovu nga bw’olaba ekiva mu sabbuuni.
Kino kitegeeza nti, osobola okubikolamu sabbuuni kuba tufunye embeera mu biseera bino nti sabbuuni gwe tukozesa ennaku zino okwoza n’okunaaba atta olususu olw’ekirungo kya ‘Caustic soda’ ekiryokya. Kyova olaba osanga omukyala ava okwoza engoye naye ng’engalo zonna zisiridde n’okukakannyala.
Tulina okukkiriza nti, mu ssaayansi ekintu kyonna ky’oteeka ku lususuokuba ng’osobola n’okukirya, ky’otolya tolina kiteeka ku lususu lwo kuba gwe mumwa ogusingayo obunene, ky’ova olaba ng’obutwa bukuyingira mangu ekiraga nti olususu lulimu obutuli obuyitamu entuuyo okufulumya obucaafu obuva mu musaayi ggwaffe.
Mu mbeera eyo tulina okukozesa ebintu by’obutonde. Alina amapaapaali, ofunye omukisa okukolamu sabbuuni ow’obutonde agenda okuyamba abantu abalina ebizibu by’ensusu nga embalabe, kuba z’ezisinga okutawaanya abantu ennaku zino.
Sabbuuni ono alimu ekirungo kya ‘Saponin’ ekiyamba okutta obuwuka bwonna obuleeta embalabe, ate nga takakanyaza lususu kuba talina bbugumu lisobola kwokya lususu Sabbuuni ono osobola n’okumusenyesa kubanga wa ‘alkaline’. Tulina obuzibu nti ‘fluoride’ ekirungo ekissibwa mu ddagala ly’amannyo kigaleetera okusannyalala n’olumu okuggyamu ebituli ssinga omusenyesa oba obiwonye. Osobola okukozesa sabbuuni ono n’oyambibwa okuggyamu asidi yenna ayokya amannyo, ‘fluoride’ yenna n’omwozaamu n’amannyo ne gasigala nga malsabbuuniamu.
Ensi nga Nigeria bafunye mu sabbuuni ono era bo bamuyita ‘Dudu soap’ nga waliwo ne kkampuni ezaagezaako okukozesa erinnya lya ‘Dudu’ nga bakiggya mu bikoola by’amapaapaali.
Mu Amerika mu katale ka AGOA aba Nigeria bafuna ssente mpitirivu kuba kye kimu ku bintu bye bakyasinze okutunda ebweru w’eggwanga lyabwe. Ku baana abawere, abayamba ku lususu. Bw’omuggya ku kyogero musse ku sabbuuni avudde mu mapaapaali. Ayamba okuweweeza olususu n’atayokebwa pampa, aziyiza okubutuka, agonza olususu. Sabbuuni akoleddwa mu bikoola byamapapaali Ssabbuuni akoleddwa mu bikoola by’amapapaali Eri omusajja amwedde ebirevu, siigako ebyovu okuva mu bikoola by’amapaapaali obutafuna butulututtu n’obuzimba. Ne bw’oba ogenda kusala ekirevu osobola okumusoosaako.
Ku bakyala, abayamba okulwanyisa kandida n’okuleka obuwuka obwetaagibwa nga bulamu mu bitundu byekyama. bw’omuteeka mu nkwawa agobe olusu ate akola ng’akawoowo. Aziyiza olususu okukaddiwa n’olabika bulungi. Ku bisolo ebiwunya nga embwa ne kkapa, binaaze sabbuuni w’amapaapaali bisigale nga biwunya bulungi ate nga tebikoseddwa. Abalina binnamakula, sabbuuni ono abayamba okubigoba, n’abeeyerusa ne basigala ng’ebitundu ebimu bikonye. Akola ng’ebizigo naddala ku balina ensusu ezikala n’azirekamu ka butto kuba tayokya lususu. l Abakooye ennyo, akkakkanya ebirowoozo kuba akuweweeza.
Osobola okukolamu ebigimusa, mulimu ekirungo kya ‘magnesium’ ekigoba ebiwuka ate ne kikola ng’ekigimusa kuba ebikoola birimu ekirungo kya ‘Saponin’ ekiremesa ebiwuka okulya. Funa ebikoola obikaze, obyokye ofunemu ensaano. Tabula kkiro emu ey’ensaano mu liita z’amazzi 20 ofuuyire ebirime.
Bitaasa nnyo ennyaanya ng’ogasse ebikoola by’ennyaanya n’eby’amapaapaali. Lino ly’eddagala eriyamba ku kuwotoka kw’ennyaanya ne ‘Blight’ ne bakitiiriya zonna ezikosa ennyaanya. Asangibwa ku Equatorial Mall dduuka nnamba 152 mu Kampala. Mufune ku 0702061652 / 0779519652.


text:
AB’EKISINDE kya People Power baanukudde minisita Kahinda Otafiire ne bamulabula n’okumulangira nti ebyobufuzi by’azannya byayitako dda.
Aba People Power okuvaayo kiddiridde Otafiire nga ye minisita avunaanyizibwa ku Ssemateeka mu ggwanga okutegeeza nga Gavumenti, bw’etejja kukkiriza omubaka Robert Kyagulanyi (Bobi Wine) okwerimbika mu hhombo ya People Power okukola effujjo n’okutaataaganya eggwanga.
Otafiire yasinzidde ku kisaawe kya Boma Grounds e Fort Portal ku Ssande n’alabula Bobi Wine okumanya w’alina okukoma n’okujjukira nti okusinziira mu kulaba kwa Otafiire, Bobi tannafuna bumanyirivu bukulembera ggwanga.
Minisita Otafiire yabadde ku mukola kwe yasisinkanidde abavubuka 300 abaagambye nti baabadde mu FDC ne People Power nga kati baavuddeyo baagala kwegatta ku NRM. Baabadde bakulebeddwa James Birungi eyagambye nti y’abadde akulira FDC mu kitundu kino. “Lino eggwanga twalwana bulwanyi okulizza mu mirembe gye tulina kati.
Yadde abamu kibaluma buli lwe twogera ku kulwana, naye ago ge mazima era tujja kubajjukizanga, kati tetujja kukkiriza bantu kulizannyirako bwe batyo,” Otafiire bwe yakkaatirizza.
Yalabudde Bobi Wine nti asooke yeemalire ku kitone kye eky’okuyimba kuba ye muyimbi mulungi nga bwe yeetegereza bannabyabufuzi abagundiivu bwe beesa empiki z’ebyobufuzi olwo bw’anaaba abiyize, tomanya Bannayuganda bayinza okumutunulamu gye buggya mu maaso ne babaako obuvunaanyizibwa bwe bamuwa okubakulembera.
OTAFIIRE YASIIMUUKA DDA KU MAAPU - PEOPLE POWER Kyokkka omwogezi wa People Power mu ggwanga Joel Ssenyonyi yayanukudde Otafiire nti abantu abaava edda ku mutindo ne maapu mu byobufuzi bonna kati boogera ku People Power ensi esobole okubajjukira.
“Kati bakimanyi nti ensi tekyabajjukira kye bava boogera ku People Power basobole okudda engulu amawulire gabalabe,” Ssenyonyi bwe yagambye. Yayongeddeko nti ebya Otafiire okutiisatiisa nga bwe bajja okukozesa amagye okusuula People Power tebabitidde kubanga amagye gaamulema okukozesa okuwangula Capt. Kahindo eyamukuba mu kalulu ng’ate ye (Kahindo) yali mu kkomera.
Ssenyonyi yagambye nti byonna ebyayogeddwa Otafiire tebibaggya ku mulamwa n’ebigendererwa byabwe bye baliko.
MMANYI BESIGYE NE BOBI WINE OKUBASINGA
– OTAFIIRE Yabajjukizza nti abantu bonna abatinkiza ne Bobi Wine ssaako Col. Besigye basooke bamweyune(Otafiire) kuba abamanyi nnyo bombi okusinga omuntu omulala yenna. Kwe kubategeeza nti omuntu yekka asobola okutwala Uganda mu maaso ye Museveni kuba y’alina okwolesebwa yekka.
Abagambibwa okuba nti baavudde mu FDC ne People Power okwegatta ku NRM yabasomedde Bayibuli n’agamba nti yadde si musomi nnyo, ky’ajjukira okusoma mu Bayibuli kwe kuba nti Katonda bwe yali ayaniriza n’okusasula, abaakeera, abajja ng’omulimu gunaatera okuggwa n’abaasembayo bonna baasasulwa kye kimu, kwe kubagumya nti bonna abavudde mu disitulikiti okuli, Kamwenge, Kyenjojo, Kabalore ne Bundibugyo bonna ba NRM awatali kusosola era baakukungula kyenkanyi.


text:
MUSAAYIMUTO Liam Ntale asuubizza eggwanga okukomawo n'obuwanguzi okuva mu mpaka za Afrika eza ‘FIM Motorcross Championship’ e Zimbabwe.
Ntale avugira mutendera ogw’abato (MX50cc) agamba nti ku mulundi guno tagenda kukkiriza bavuzi kuva mu nsi ndala naddala South Africa kuddamu kubajojobya mu mpaka zino kuba afunye okutendekebwa okumala.
“Tumaze akaseera nga tuli mu kutendekebwa okwakasameeme era ndi mwetegefu okwabika ekifuba n’abavuzi kuba mbewulira” Ntale bwe yagambye.
Uganda yayungudde abavuzi 37 bakabiriti okwetaba mu mpaka zino ezigenda okuberawo ku wiikendi eno nga August 30 okutuuka nga September 1.


text:
Ronald Ssebulime okuttibwa kyaddirira minisita Aidah Erios Nantaba okuddukira ku poliisi y’e Naggalama n’agiroopera nga bwe waliwo omusajja eyali amulondoola ku piki piki n’ekigendererwa eky’okumutusaako obulabe.
Kabangali ya police eya 999 eyali edduumirwa Cpl. Ssali oluvannyuma olwafuna amawulire gano yawondera piki piki eno era mu kabuga k’e Nagojje we yakwatira Ssebulime eyali agezaako okudduka oluvannyuma lwa piki piki kwe yali ne munne okumukuba ekigwo. Munne ataategerekeka ne gye buli eno yadduka.
Oluvannyuma lw’okukwata Ssebulime, okusinziira ku baaliwo bagamba nti yateekebwa ku kabangali ya polisie ng’asibiddwa ku mpingu wabula oluvannyuma lw’akaseera Cpl. Ssali eyakulira ekikwekweto aliko essimu gye yafuna n’oluvannyuma n’ategeeza banne bwe bali mu kikwekweto nga bw’afunye “order” era bwe batyo ne bajja Ssebulime ku kabangali ya poliisi kwe yali ateereddwa n’akubwa amasasi agaamuttirawo.
Poliisi yasooka n’efulumya amawulire ng’eyita mu mwogezi waayo mu ggwanga Fred Enanga nga Ssebulime bwe yali ateberezebwa okuba omutemu era nti alabika yalina emmundu nga kye kyamukubya amasasi.
Wabula oluvannyuma poliisi yekyusa n’etegeeza nga Ssebulime bw’atalina mutawaana gwonna era nti yali muzadde agenda ku ssomero okukyalira abaana be.
Cpl. Ssali yakwatibwa kubanga ye yakulira ekikwekweto kino era kyali kikakasiddwa nga ye kennyini yee yakuba Ssebulime amasasi agamuttirawo.
Nga tanakwatibwa Cpl. Ssali aliko akatambi mw’awulirwa ng’ategeeza Nantaba ng’omuntu gwe yali asse bwe yali omutemu era nti yalina emmundu nga yabaddizaako ne ku masasi bwe baali bamugoba.
“Nze nabagobye nga nduumira 999 batudizza ku masasi era akiwakanya yenna nze ndi mwetefuteefu okuyimirirawo okuwa obujulizi” Ssali bw’awulikika mu katambi.
Ab’oluganda lwa Ssebulime oluvannyuma lwa bino byonna, nga bayita mu munnamateeka waabwe Nkunyingi Muwada baddukira mu kkooti ne bawaabira minisita Nantaba n’abaserikale ba polisi abalala basatu okuli Ronald Opio, Ronald Baganza ne Edward Cherotich be baggulako emisango gy’obutemu.
Kkooti y’e Mukono ng’eyita mu mulamuzi wa kkooti ento, Juliet Hatanga yayisa ekiragiro ku Nantaba n’abaserikale bano okugenda mu kkooti okutandika okwewozaako ku misango gino nga July 15, 2019 wabula bonna tebalinnyayo.
SSAABAWOLEREZA WA GAVUMENTI AMWEGGYEREZZA
Nga bakyagenda mu maaso n’okulinda ekiddako. Ku bbalaza ssabiiti eno nga Sepetember 9,2019 Ssaabawaabi wa gavumenti, Mike Chibita yafulumizza ekiwandiiko ekiraga nga gavumenti bw’eggye emisango gy’obutemu ku Nantaba n’abaserikale abavunaanibwa.
“Ekiwadiiko kino kitegeeza kkooti nga ofiisi ya Ssaabawaabi bw’ejje emisango gy’okutemula Ssebulime ku minisita Nantaba n’abaserikale Ronald Opio, Ronald Baganza ne Edward Cherotich” ekitundu ku kiwandiiko bwe kisoma era nga kiteereddwaako omukono Chibita.
NANTABA AYOGEDDE
Nantaba ayogeddeko ne Bukedde ku nsonga zino n’ategeeza nga bw’asiimye ofiisi ya Ssaabawaabi wa gavumenti olw’okugezaako okulaga eggwanga amazima. Akyakalambira nti Ssebulime yali mutemu eyali ayagala okumusanyawo.
ABA FAMIRE YA SSEBULIME SI BAMATIVU
Mu kiwandiiko ekyafulumiziddwa munnamateeka wa famire ya Ssebulime, Nkunyingi Muwada owa Muwada and Co Advocates, kigamba nti ng’aba famire bennyamidde nnyo olwa Ssaabawaabi wa gavumenti okujja emisango gy’obutemu ku Nantaba n’abaserikale ba poliisi abasatu. Bagamba nti bakyetegereza ensonga eno basobole okusalawo ekinaddako.


text:
Baalowoozezza nti agenze mu kinaabiro kyokka yeetoolodde agenda ku kidiba kya Lweza Clays mwe basima ebbumba ly’amategula kuwuga.
Mutoowe ow’emyaka 14, Abdullazake Mapeesa yamulondodde gye yabadde agenze kyokka yamusanze ng’akka mu kidiba kwekudduka ayite abazadde kyokka baagenze okutuuka nga tebamulaba.
Abazadde baakubidde poliisi y’e Kajjansi eyakubidde balubbira baayo okuva e Kigo abazze ne bakka wansi ne baggyayo omulambo ogwabadde guwagamidde mu ttosi ku ntobo y’ekidiba.
Muhammad Mapeesa 16, mutabani wa Sheikh Hussein Mapeesa ye yafudde mu ngeri ey’ekikangabwa ng’azzeeyo awaka okufuna fiizi. Abadde asoma S3 ku Kitende SS ng’ava waka.
Wadde ekidiba kibali mmita 200 okuva ku maka gaabwe mu Lweza A ku luguudo lw’e Ntebe, abadde takigendangamu. Nnyina Zaitun Najjemba yagambye nti, yeewuunyizza engeri mutabani we abadde tawuga ekyamutanudde okugenda ku kidiba gye yafiiridde.
Yagasseeko nti, ku Lwokubiri baamugoba okuva ku ssomero olwa fiizi wabula teyategeeza kitaawe era ku Lwokusatu yasiibye waka ng’amuyamba ku mirimu.
Ku ssaawa 10:00 ez’olweggulo ng’essaawa y’okusaala esswala ya Aswiri etuuse, yalowoozezza nti baabadde bagenze kusaala kyokka ate mu muzikiti tebaalabiseeko ekyaddiridde kulaba mutabani we omuto ng’adduka aleekaana nti, ‘maama, maama, Muhammad ayingidde mu mazzi n’abuliramu’.
Agamba yadduse za mbwa yagenze okutuuka ku kidiba nga mutabani we tamulaba kwe kukuba omulanga nti, ‘woowe omwana wange’. Abantu abaabadde okumpi abaawulidde omulanga gye gufubutuka nabo badduse okulaba ogubadde.
Baamusanze alaajana nga yenna aboyaana nti, ‘omwana wange afiiridde mu mazzi’ yagasseeko nti, ‘ye bano abasima ebidiba lwaki tebabisibaako ssehhenge osanga omwana Wange teyandifudde!
Mu Busiraamu esswala tebagiyimiriza era taata w’omwana yawulidde omulanga naye ng’ali wakati mu sswala era yasoose kugimaliriza. Olwabadde okuggwa, yawenyuse buwewo n’engatto yazeerabidde ku muzikiti okugenda okulaba ogubadde.
Yasanze abantu abalala bakungaanye n’agwawo ekigwo. Abantu ab’enjawulo baavumiridde amakampuni agayiikuula ettaka nga gasima ebbumba ne babireka nga si bibikkeko.
Baagambye nti, ekitundu kyonna kijjudde ebidiba mwe basima ebbumba ebifuuse eby’obulabe ku kitundu kyabwe.
Musini Mapeesa omu ku booluganda lw’omugenzi yagambye nti, Muhammad abadde mukkakkamu ate omuwulize.
Abadde tamanyi kuwuga ate nga tatambulatambula era yeewuunyizza nnyo okumulaba ng’afiiridde mu kidiba. Balubbira omulambo baaguggyeeyo ne bagutwala mu ggwanika e Mulago aba famire gye baaguggye okugutwala e Bugiri mu Busoga okuziika.


text:
POLIISI ekutte n’eggalira omusajja abadde yeeyita omukozi wa Munisipaali y’e Nansana n’anyaga ku batuuze abazimba ensimbi.
Mohammad Ssonko (32) nga mutuuze w’e Katooke mu Divizoni y’e Nabweru mu Munisipaali y’e Nansana ye yakwatiddwa oluvannyuma lw’abatuuze mu Nansana abazimba ennyumba zaabwe okwemulugunya nga bwe waliwo omusajja eyeeyita omukozi waabwe asussizza okubasoloozaako ensimbi ng’abagaana okuzimuwa ng’abatiisatiisa okubakwata kyokka nga bwe bamukubira essimu bantu balala be bazikwata.
Akulira abakwasisa amateeka ku kitebe kya Munisipaali, Jackson Tumushabe yasitukiddemu ne basajja be ne bakola omuyiggo ku Ssonko ne bamukwata n’oluvannyuma ne bamukwasa poliisi y’e Nansana n’emuggalira.
Tumushabe yategeezezza nti bakyagenda mu maaso n’omuyiggo gw’abafere abeerimbika okuba abakozi ba Munisipaali y’e Nansana ne basolooza ku batuuze ensimbi ezitali mu mateeka nti kuba kye bakola kitattana erinnya ly’abakozi ba Gavumenti.
Ssonko yagguddwaako omusango gw’okweyita omukozi wa Gavumenti n’aggya ku batuuze ensimbi oguli ku fayiro nnamba SD REF: 79/23/11/2016.


text:
Ssebo Dr, Jones Josia Kyazze,
Nsanyuse nnyo okusomako ku bye wawandiika ebikwaata ku Bika bya Buganda mu lupapula lwe wateekako omutwe ogwo waggulu. Kinzizaamu nnyo amaanyi ne kimpa essanyu lya kitalo okulaba nga tukyalinawo abantu abamanyi ensonga enkulu nga zino ezitukwatako ng’abantu Mukama be yasindika okuzaalibwa mu Bwakabaka bwa Buganda nga obwo bwe bulambe bwaffe ku mulundi guno gwetulimu wano ku nsensimbe mukasansi (planet earth).
Nsaba nkweyanjulire ssebo mukama wange:
Amannya gange: Bhuka Bijumiro-Jjumiro
Kitange: Muhammadi Kalaagira Mayanja
Obutakabwe: Katiko e Nnaama mu Ggombolola ye Busimbi e Mityana.
Ndi muzzukulu wa Kisubi, mutabani wa Lule Buddeddi mutabaji wa Ssemuwemba, mutabani wa Bawalessanvu mutabani wa Bwangatto eyeddiranga Eng’onge okuva mu ssiga lya Lutaaya e Bbongole eyali mutabani wa Katikkiro Kisolo ku mulembe gwa Ssekabaka Kintu.
Ndi musajja muwandiisi wa bitabo naddala ebikwata ku by’okuyiga bino:
1. Ekkubo lya Basseruggulamiryango ery’Obutangaavu (Obutuukirivu) eryayitibwanga Ekkubo Eddemeezi (Mysticism).
2. Ebyobuwangwa obw’ensi yonna (World Culture and Traditions).
3. Ensibuko y’Abantu, Obuwangwa bwabwe, Enzikiriza zaabwe n’emirimu gyabwe mu bulamu obukusike (Esoteric Cultural Anthropology/ Enthnology)
4. Ebyafaayo by’Abatuukirivu ab’Ensi Yonna (World Spiritual History).
5. Amagezi Amakusike aga Ssitirizi (Esoteric Psychology).
6. Okuzuula, okujjanjaba n’okuziyiza endwadde z’Abaana ezitali za kungulu (Metapediatrics)
7. Engeraageranya Y’Amadiini (Comparative Religion)
Kye nsaba ssebo, nnandyagadde nnyo okukolagana naawe n’abakugu abalala bomanyi naddala ku nsonga ezikwaata ku nsi yattu Buganda ne Uganda n’okukulaakulana kwayo mu makowe egatali gamu. Mpandiise ebitabo bingi mu Luyunganda n’Olungereza ebikwata ku masomo agatali gamu kw’ago ge ndaze waggulu. Oyinza okunkyalirako ku website yange eno:
Nga kampuni ekyali ento ddala ekizibu kye tukyalina, kwe kubeera nga tetulina ba editors ba bitabo bya Lungereza ate nga tusinze kuwandiika bya Luganda. Nabyo tetunnabifunira basensuzi era nze mpandiika ate ne nsensula ekintu ekizibu ddala okukola obulungi. Mu kiseera kino twayagala tusinge kuwandiika ebitabo bibeerewo bingi birisensulwa oluvannyuma naye nga tufunye omusingi omugumu ogwoleka obugagga mu Luyunganda. Tetunnassa ssira ku bya kusamyassamya (advertising and promotion) oba okutunda ebitabo byaffe, omulaka tukyagutadde ku kukungaanya oba kuwandiika buwandiisi. Bwe tufuna abantu abamala abeesigwa abasobola okusensula, okusamyassamya, n’okutunda, nga tugenda mu maaso ebitabo nga bibuna ensi yonna mu nnimi zonna ezisoboka.
Nga bw’onoolaba ku website yaffe, ebitabo ebisinga bikwata ku kaliisoliiso wa byamwoyo nga tubisimbulira ddala mu buwangwa bwa Bajjajjaffe Bakalimagezi Abasengejje nga bwe baabiyigirizanga ekiro nga batudde ku kyoto.
Nnaasanyusa nnyo ssebo mukama wange okufuna okuddibwamu okuva gy’oli era n’okukolagana mu nsonga ezikwatagana n’Obuwangwa bwaffe mu makowe agatali gamu.
Omuweerezaawo bulijjo
Bhuka Bijumiro-Jjumiro Msc.D.
Like this:
Like Loading...
Related


text:
Bya Stella Naigino
Omukyala atuula awaka komya okwekubagiza bw’otolina byakukola kufunamu ssente. Ekimu ku mirimu gy’oyinzaokukola kwe kulima obutiko n’ofuna ssente nga tovudde waka wo.
Naawe omukyala akooye okuleka abaana boa waka weekwate guno tojja kwejjusa kuleka mulimu gwa ofiisi.
Innocent Musinguzi nga mukugu mu byenfuna agamba nti, obutiko ky’ekintu ekyangu okulima era ng’abakigezezzaako bakifunyeemu.
Agamba nti, omuntu ky’alina okukola kwe kwekwata abo ababulima bamuyigirize engeri y’okubulimamu ng’olwo atandika kwenogera ku nsimbi.
Harriet Mulumba, ng’ono alima obutiko mu maka ge agamba nti omuntu yenna asobola okulima obutiko era n’akatale gyekali.
Mulumba annyonnyola nti, ebyetaagisa si bingi ng’omuntu alina kuzimba kiyumba era kino kirina okubeera nga kinnyogoga okusobozesa obutiko okumera obulungi.
Omuntu alima obutiko atandika okwenogera ssente mu bbanga lya wiiki eziri wakati wa 4 ne 6 okusinziira ku ngeri gy’abusimbyeemu era nga bwe bumera, omulimi akungula buli lunaku era n’atunda.
Mulumba agamba nti, ng’omaze okutegeka ekiyumba ogula ensigo ne ppamba n’ofuna n’obuveera.
Otabula ensigo ne ppamba nga bino biba binnyogovu era n’obiteeka mu buveera n’ossaako obutuli obutiko we bufulumira era bino n’obiteeka mu kiyumba n’osigala ng’ofukirira amazzi buli ku makya n’olweggulo.
Mu wiiki ntono obeera otandise okukungula era ne weenogera ssente.
Racheal Nsiima, naye alima obutiko agamba nti obutiko bulungi era omuntu asobola okubukolamu ebintu bingi ng’obuugi era nga buno abantu babwettanidde.
Nsiima agamba nti, omuntu asobola okutunda obutiko obukaze oba obubisi era n’afunamu ssente z’ayagala. Abantu bonna abasobola okukolera awaka bagezeeko okulima obutiko nga buno bujja kukyuusa enfuna yaabwe.


text:
Bya Nalule Aminah
Poliisi y’e Mityana ekutte omusomesa ku by’okusobya mwana omuto, muzadde we, bwe yabadde amututte okumusomesa ekimanyiddwa nga ‘coaching’ mu kiseera kino eky’oluwumula.
Geoffrey Mugula myaka 30 yakwattiddwa ku by’okudda ku mwana myaka 10 namusobyako, nnyina bwe yabadde agenze ku mirimu gye egy’okutambuza emmere mu katawuni k’e Maanyi.
Omusomesa olwamaze okusobya ku mwana, yamuwadde shs 5,000 obutabaako ky’ayogera wadde okutegeeza ku nnyina.
Wabula omwana ssente yazigaanye era wakati mu kulukusa maziga, yasobodde okutegeeza ku muzadde we, eyasitukiddemu okutegeeza ku Poliisi.
Okusinzira ku mwogezi wa Poliisi mu bitundu bye Wamala Norbert Ochom, omusomesa akwattiddwa ku musango gw’okujjula ebitanajja era akuumibwa ku kitebe kya Poliisi e Mityana.


text:
BYA SSENNABULYA BAAGALAYINA
POOKINO (Owessaza Buddu) Vincent Mayiga Ssebbowa akunze Bannabuddu bettanire ebibiina by'obwegassi lwe bajja okwegobako obwavu.
Amagezi gano yagaweeredde ku mukolo gwa Lukaya Fans Club SACCO gye yabadde omugenyi omukulu mu nsisinkano yaabwe eya buli mwaka.
"Mbakubiriza mugende mu maaso n'obwegassi kuba bwe tutambulira awamu tutuuka wala, era mukole nnyo n'okuyambagana mu kwetuusaako ebirungi",bwe yakkaatirizza.
Omubalirizi w'ebitabo Daniel Mwase owa MDJ and Partners yabakakasizza nti SACCO yaabwe ekyatambula bulungi mu by'ensimbi ng'asinziira ku magoba ge baakola mu 2017 a'obukadde 131 nga kati gaalinnye ku bukadde 165.
Mwase era yagasseeko nti bammemba 33 be baatandika SACCO eno kyokka kati baweze 1,500 oluvannyuma lw'emyaka kkumi.
Alipoota y'omuwanika Kasumba Charles Ssekitto era omwami wa Kabaka ow'eggombolola ye Bukulula/Lukaya yalaze nti ebyobugagga bya SACCO bizitowa akawumbi kalamba.
DPC Abraham Tukundane ne Meeya Gerald Makers Ssennyondo baakuutidde abaakiiko obutazannyira mu ssente z'abeegassi.
Ate Daniel Bakayana, Omumyuka wa Kasumba yabakubirizza okwetabanga mu misomo gy'ebyenkulaakulana okufunayo amagezi bongere okuggumizza SACCO yaabwe.


text:
“OKUGENDA KWA SSEBULIME TEKUNUMA, KATONDA YANDIBA YAMPONYEZA EKISILAANI KYOMUSAJJA” – JUDITH BABIRYE AYANUKUDDE ABABADDE BAMUSEKELELA
By: Shifrah Kayaga: Banji baze bakongoola omuyimbi judith babirye nga bwebagamba nti oluvanyuma lwokuba omusajja naamala nadayo, yesaawa alabe nti katonda tawagila bukumpanya. Wabula, ono bulijjo abadde nga asilise akageli…Read More »
KIWEDDE: NGA 14 NOVEMBER LWELUNAKU LWOKWANJULA KWA REHEMA NAMAKULA WAMU NEMUNNE SSEBUNYA HAMZA – LABA EBYEWUNYISA EBILI MU BUDGET
By: Shifrah Kayaga: Oluvanyuma lwokusaba kwabanji nti afazaali babagambe olunaku lwemikolo ddi welugenda okubeelawo, olunaku lwegulo ensonga zayatudwa ella nga 14 november lwelunaku olwasalidwaawo. Kinajukilwa nti omukwaano gwa ssebunya hamza…Read More »
Zulanda Displays Operated Knee After Misterious Accident in 2018
By Wycliff G; Renown singer and songwriter Julius Ssembuusi aka Zulanda has traumatized social media with disgusting photos of operated knee. A few weeks back, the ‘Mukwano gwo’ singer successfully…Read More »
KITALO: OMUYIMBI JACKIE CHANDIRU ATEBELEZEBWA OKUBEELA NGA OBULAMUBWE BUGWAAWO – ESAALA ZAMWE ZETAGIBWA
By: Shifrah kayaga: Oluvanyuma lwamawulire agenjawulo okuyitana nga eyaliko omuyimbi wa blue 3 jackie chandiru okugwa edalu olwebilagala-lagala, yadusibwa mudwaalilo okusobola okufuna obujanjabi mubunambilo. Wabula, kyewunyisiza nyo abantu wamu nabasawo…Read More »
FLAVIA NAMULINDWA ALI MUMILANGA OLUVANYUMA LWOKUGOBWA KU BUKEDDE TV
Bya Mat tee: Amawulire genfuna okuva munsonda ezesigika galaga nti omukozi wa Bukedde TV, MARY Flavia Namulindwa Kubula abadde awereza program “Oluyimba Lwo” ne “Full Doze” afumuddwa. Flavia ng’akaseera kano…Read More »
“BEBECOOL NEYONGELA OKWEETONDELA TAATA, NFIILIDWA EMILIMU MINJI OLWOKUBA ONINAKO OBUSUNGU, BAMBI NSONYIWA” – TV PRESENTER LUZZE ANDERSON AFUKAMILIDE KUMPEWO NAKUBA OMULANGA
Ekituufu kili nti kyona ekigendda MUMAASO wakati womuyinbi Bebecool wamu nomuweleza wokumpewo za Record TV Luzze Anderson tekinaba kumanyikwa Kuba kyeyongedemu nokufukaamilila KUMPEWO nga musajja asaba ekisonyiwo. Kigambibwa nti OMUYIMBI…Read More »
ENO LOVE EMPYA ENYUMA, LABA ENGELI HAMZA JAYISAAMU REMAH MUMAKAGABWE AMAPYA – ABAWAGIZI BA KENZO ENUGU EBAKUTTE
By: Shifrah Kayaga: Eno jetuyita love super naye ne remah namakula okuva bweyava ewa eddy kenzo kilabika obulamu bwaakyuka. Abaamu bwebaawulila nti rema agenze wamusajja mupya, bayogela ebigambo binji ella…Read More »
Is Juliana Kanyomozi Back In Studio?
By Wycliff G; Ugandan Legendary Songstress Juliana Kanyomozi seems ravenous for music after quite a long period of time without new music. The ‘Zaabu’ singer has been spotted in studio…Read More »
Shocking Plot To Ruin Dr. Hamza and Rema Namakula’s Upcoming Introduction Ceremony Leaked, Read Here
By Wycliff G; It’s a tough twist for the new love birds Dr. Hamza Sebunya and Rema Namakula as their bonking sessions could backfire with serious punishment from the law….Read More »
BITIISA NAYE NGA BITUUFU: BIIBINO EBYEEWUNYISA EBILI KU COFFIN YA ROBERT MUGABE – BILEESE AKASATILO MU ZIMBABWE
By: Shifrah Kayaga: Ensi kulaba naye nabantu bezimbabwe bakyaaloleledde oluvanyuma lwokulaba ku coffin yeyali omukulembeze wegwanga lino ella nga eno yabamazeeko ebigambo byona. Okuffa kwa mwami Mugabe kyaali kyantiisa mugwanga…Read More »


text:
Ku Ssande mu Uganda Cup:
Sun City - URA e Nyakasinga
St Mary’s - Sadolin e Nabweru
Simba - Kira Young e Kira
Kampala University - JMC e Luwero
Kireka - Bright Stars e Namboole
OMUTENDESI wa URA, Kefa Kisala alabudde abazannyi be nti tebalina kwetwala nga ba kitalo nga battuunka ne Sun City leero (Ssande) mu Uganda Cup e Kasese.
Kisala eyaakawaungula Mapinduzi Cup e Zanzibar, yategeezezza nti Uganda Cup ya njawulo nnyo ku mpaka endala omuntu z’ayinza okunyooma nti nnafu. “Twazannya bulungi mu Mapinduzi kyokka z’omu byalo nga Sun City teziba nnafu era bw’otegendereza, ekukuba.
Tetugenda kuginyooma wadde nga ya Big League,” Kisala bwe yategeezezza. Yayongeddeko nti omwaka guno baagala kuwangula buli kikopo kye beetabamu nga buli mupiira balina kuguzannya nga fayinolo. URA yawandulwa KCCA mu z’omwaka oguwedde. Mu ngeri y’emu, omupiira wakati wa KCCA FC ne Mbarara Soccer Academy gwazzziddwa ku Lwakubiri nga February 9.
Kino kiddiridde KCCA okuba nga yazannye ne Simba ku Lwokutaano mu gw’olunaku lw’amagye olwa Tarehe Sita. Simba yaguwangulidde ku peneti (4-2) oluvannyuma lw’okulemagana ggoolo 1-1.


text:
Added 16th February 2019
Ekiri mu mwoleso gwa Harvest Money Expo olunaku olwokubiri: Guli mu kisaawe e Namboole
NKIZUDDE kati nti eyannimbalimba n’annemesa emisomo yali ayagala kunkozesa nga tanjagala bya ddala.
OMUWALA yenna kasita akula, kibeera kitegeeza nti alina obulamu bw’alina okuvaamu ate adde mu bulala ne gye biggweera...
NZE Hakim Male nga mbeera Kireka Railway mu munisipaali y’e Kira. Siryerabira mukwano gwange gwe nali mpita owange...
POLIISI y’e Matugga ekutte n’eggalira omusajja agambibwa okutaayizza omuyizi abadde agenda ku ssomero n’amuwamba...
POLIISI eremeddwa okutwala fayiro eriko omusango gw’okutemula eyali omwogezi wa poliisi, Andrew Felix Kaweesi mu...


text:
Bya Vicent Kato
EKIKANGABWA kigudde ku kyalo Kyengera mu ggombolola y’e Nsangi abaana 10 bwe batwaliddwa mu ddwaaliro nga bateeberezebwa okunywa obutwa kyokka omu n’akutukira mu kkubo.
Resty Nassazi ng’abadde asoma ku St. Aloysias P/S e Kyengera yafiiridde mu kkubo nga bamuddusa mu ddwaaliro olw’ebiteeberezebwa okuba obutwa kyokka banne okuli: Presca Naibumbwe (7) P.2, Shafiir Kamba(4), nassale, Nusifar Kamba(8) P.3, Nasira Muhammad, Angel Nalugooti(8), Emmanuel Mukwaya (5) n’abalala nga batuuze mu Masanda zooni bbo ne batwalibwa mu malwaliro ag’enjawulo okufuna obujjanjabi.
Janat Nakamatte, nga ye maama omuto ow’abamu ku baana bano yategeezezza nti ku Mmande olweggulo, omukyala amanyiddwa nga Hajati Debo mukyala wa Haruna Debo Halili ow’omuluka gwa Rhino Camp mu Arua yayita abaana bano okulya emmere gye yali aggye ku mukolo nga kigambibwa ye yavaako obuzibu kuba olwamaze okugirya ne basesema.
Atwala poliisi y’e Kyengera, ASP Ahinbi Mackline yagambye nti baakutte Hajjati Debo abuuzibwe.
Abaana 10 baweereddwa obutwa e Kyengera


text: Geoffrey Lutaaya nga muyimbi mu kibiina kya Nu Eagles yegasse ku bantu abasibuka e Kakuuto mu Disitulikiti y’e Kyotera nga bano begattira mu kibiina kyabwe ekya Kakuuto Concerned Citizen’s Forum (KCCF). Bano bali mukaweefube w’okuyonja obubuga obw’enjawulo ne Ssaza ly’e Kakuuto e Kyotera okuggumiza enkola ya Bulungi Bwansi n’okulaba nga tebafuna ndwadde ziva ku bucaafu. Balongoosezza obubuga okuli Ssanje, Kakuuto, Kabonera n’ensalo ye Mutukula nga n’abakulembeze okuli Ssentebe wa Disitulikiti eno Patrick Kintu Kisekulo, Omubaka Robinah Ssentongo, Omubaka Mathias Kasamba n’abalala bangi.


text:
ABANTU ab’enjawulo abaagobwa ku ttaka lya Namasole e Kyaggwe beekubidde enduulu ewa Katikkiro wa Buganda, ku poliisi ne mu boobuyinza abalala. Ettaka lino lisangibwa Kyaggwe mu disitulikiti y’e Buikwe.
Liri ku mwalo e Golomolo, Busagazi ne Kigaya. Abamu ku baliguzeeko kwe kuli minisita omubeezi ow’amazzi, Ronald Kibuule agamba nti yaligula mu mateeka era ekyapa kimuli mu ngalo. Kyokka Buganda Land Board eyanukudde n’erabula abazze bagula bongere okwegendereza kuba ekyapa ekyasooka ekitongole baakiteekako envumbo.
Dennis Bugaya omwogezi wa BLB yategeezezza nti lino ettaka lya Bwanamasole era Obwakabaka bwa Buganda bulivunaanyizibwako butereevu. Kiddiridde abantu okuvaayo ne beekubira enduulu nga balumiriza nti Musa Kateregga azze abaguza ettaka kyokka abamu bagenda okutuukayo nga baagula mpewo.
Bagamba nti ono yajingirira omukono gwa Namasole, Sarah Natoolo n’ebiwandiiko ebirala by’azze akozesa okukyusa ettaka lino okuggya ekyapa mu mannya ga Namasole okukizza mu mannya g’abantu ssekinnoomu. Kateregga yategeezezza Bukedde nti bwe wabaawo amuvunaana agende mu mbuga z’amateeka.
EDMOND BATEMYETTO AWANDIIKIDDE KATIKKIRO
Ebiriwo byonna nga bigenda mu maaso, Batemyetto yawandiikidde Katikkiro Mayiga ebbaluwa ku ntandikwa y’omwaka guno n’asensula Musa Kateregga. Yategeezezza nti Kateregga musajja Musoga, Namasole gwe yeesiga amusolooleze obusuulu wabula akuhhaanya ssente ezitakka wansi 2,000,000/- buli lunaku naye Namasole afunako nga 100,000/- omwezi. Agamba nti ettaka lino alipangisa abantu ne balikolerako nga buli omu asasula ssente ezitakka wansi wa 200,000/- buli sizoni, ekitegeeza nti basasula 400,000/- buli mwaka kuba omwaka gulimu sizoni bbiri.
Ettaka lino liriko abasenze abasukka mu 50,000. Bingi ebikoleddwa ku ttaka lino omuli okulitunda, okukyusa ebyapa, okugabako liizi, okulisinga mu bbanka ne beewolerako ensimbin’ebirala nga byonna bikolebwa Kateregga agamba nti abikola ku lwa Namasole! Mu kiseera we baatudidde yiika 85 ku ttaka ly’e Golomolo nga baliguza minisita Ronald Kibuule, Namasole teyakitegeddeko. Ettaka lino baalitunze obukadde 200 kyokka ne ssente zino teyafunyeeko.
Baatutegeezezza nti ku bukadde 200, Kateregga yakutteko 17,500/- ze yaweerezza Namasole ku ssimu ya muzzukulu we Patrick Kiggundu. Yannyonnyodde nti bakyala ba Kateregga 16 bonna azze abazimbira ennyumba n’okubagulira emmottoka era beeyagala kyokka Namasole taganyuddwa.
NAMASOLE SARAH NATOOLO AYOGEDDE Nazaalibwa mu 1927 era nze musika wa Irene Drusilla Namaganda. Ettaka nasigala ndirabiria nga bwe yalifuna mu ndagaano ya 1900. Endagaano yawa Namasole mayiro 16 nga bw’afa, 6 zifuuka zize ng’omuntu ate 10 ne zidda mu mikono gy’oyo azze mu bigere bye. Mbeera Makindye Lusaka. Ekiseera ekyasooka ng’abantu abali ku ttaka e Golomolo, Kigaya, Koko ne Busagazi nga bawa obusuulu era mwe twaggyanga ekyokulya. Lyatandikira ku Evelyn Kulabako Namasole wa Chwa gwe lyavaako okudda ku Namaganda gwe nasikira.
Ettaka ly’e Kigaya lyali lya Yonasaani Kayizzi n’awaako Namaganda yiika 60, bwe nagenda okulikuba okulizza mu mannya ga Natoolo, ne bategeeza nti lifisseeko. Twalina ensonga ezaatuwuubanga mu kkooti waliwo eyali abba ettaka lya kitange ng’agamba nti Lwebuga y’amuwadde. Eno gye namanyira Kateregga nga mpulira abantu bamuyita ‘Defence.’ Nalowooza nti mwesimbu ne mmusaba ansoloolezenga busuulu ku ttaka ly’e Kigaya.
Sirina kye nfunye mu Kyaggwe, byonna Kateregga yabyekomya.Olumu yajja n’agamba nti Ssekalaala gy’alundira ebyennyanja ayagala okumuwa w’ayisa ekkubo. Yahhamba mmuwe yiika nnya anfunire ekyapa ne nzikiriza naye simanyi oba yalifuna kubanga n’ekyapa ekyange saakirabako. Olulala yajja n’omuntu n’antegeeza nti Ssekalaaka y’amusindise n’ajja ewange e Makindye. Ono yawa Kateregga ebbaasa gye yasumulula n’aggyamu 100,000/-. Yaggyako 60,000/- n’azissa mu nsawo ye nze n’ampaako 40,000/-.
Bwe namubuuza lwaki asumuludde ebbaasa eteri yiye n’amboggolera! Kateregga simutumangako kwewola ku muntu yenna kusingayo ttaka wadde okulitunda. Omuwandiisi w’ebyapa yakkiriza atya okukyusa ekyapa kya Namasole of Buganda okukizza mu mannya g’omuntu nga tafunye lukusa lwange? Kateregga asindiikirizza abantu abali ku ttaka kyokka ng’okuva edda nkolagana nabo.
Ettaka lyaliko ebifo byaffe eby’ennono ebisaana okukuuma byonna babisaanyizzaawo.BAWANDIIKIDDE KIBUULE NTI YAGULA MPEWO Julius Kadi yawandiikidde minisita Kibuule n’amutegeeza nti ettaka yiika 85 ze yagula ku Kateregga yagula mpewo kuba ettaka lya Namasole of Buganda so si Namasole aliko ng’omuntu.
KATEREGGA NE KIBUULE BOOGEDDE Kateregga yatusabye tugambe amuvunaana amuwawaabire. Bwe twamutegeezezza nti waliwo abawandiikidde Katikkiro Mayiga, kwe kutubuuza: Kati oyagala nkunnyonnyole ku ttaka lya Katikkiro oba Namasole? Twamutegeezezza nti tetumuvunaana, twagala atunnyonnyole ku bimwogerwako, kwe kutuddamu nti: Bbaasi, anti tewali anvunaana.
Kati gamba anvunaana ampawaabire. Minisita Ronald Kibuule: Oyo yenna agamba nti nagula mpewo alimba kubanga ettaka gyeriri. Liriko abasenze era nzize mbasasula, ettaka liriko ekyapa era nkirina. Naligula era nalisasula ssente zange nga Munnayuganda omulala yenna. Twatuula mu lukiiko era n’abaana ba Namasole baaliwo. Yenna alowooza nti ettaka siryagala ng’ate naligula, amala budde. Awakana agende mu kkooti, Uganda erimu amateeka.
BUGANDA LAND BOARD ETANGAAZIZZA:
Etteeka eryakomyawo obwakabaka lirambika ebintu byonna okuli n’ettaka. Ettaka eryo lya Bwanamasole likolebwako Buganda Land Board (BLB). Bwe twamanya nga waliwo abaagala okulisaalimbirako ne tuliteekako envumbo. Omuntu yenna agenda n’agula, asobola okubeera ng’afunye ekyapa ky’atambula nakyo naye ekyo ekyasooka tukirina era tekisalibwangako. Minisita bw’aba nga yaguze, ayinza okuba nga yaguze bibanja.
Mmuwa amagezi yeeyanjule mu BLB kuba yandiba nga yagudde mu katego k’abantu abakyamu. Ettaka lino liri mu BLB, lya Bwakabaka era ligwa mu ofiisi ya Namasole wa Buganda. Yenna alowooza nti alina ekyapa tusobola okuyita mu makubo ag’enjawulo kuba etteeka liwa omuwandiisi w’ebyapa obuyinza okukisazaamu.
BAWANDIIKIDDE POLIISI
Salim Muwaba ow’e Mukono yawandiikidde Asan Kasingye omwogezi wa poliisi. Yeemulugunya ku Kateregga, nti yaguza minisita Ronald Kibuule yiika 85, yiika 365 ezaasigalawo n’aziguza Godfrey Banana nnannyini All Saits Primary School e Namataba.
Yiika 350 ze yaguza Banana yazzeemu n’aziguza abantu abalala n’okulisingira abawola ssente n’abaggyako obulindo bw’ensimbi nga yeewola. Abamu ku b’aguzizza ettaka lino kuliko; Peter Busagwa w’e Gayaza eyasasula obukadde 20, Elibright Semboga yasasula obukadde 35, Roger alina kkampuni epangisa mmotoka mu Kampala yasula obukadde 39. Abalala kuliko; Munnamateeka Doreen Nanvule yamuggyako obukadde 35, Paul Kanyankole yamuggyako obukadde 42 ne Fred Kiiza eyasasula obukadde 20 nga bamusuubizza okumukkirizaokusima omusenyu


text:
Bya PATRICK TUMWESIGYE
OMWANA eyazaalibwa nga talina w’afulumira asabye abazirakisa bamusondere 1,800,000/- asobole okulongoosebwa.
Sylvia Nakibirango ssenga w’omwana ono, Muwanguzi Kibirango, 8, abatuuze b’e Masajja.
Nakibirango yaleese omwana ono ku ofiisi za Bukedde ng’asaba abantu babadduukirire.
Nakibirango yategeezezza nti Muwanguzi yazaalibwa nga talina wafulumira ne bamutwala e Mulago ne bafulumya ekyenda nga kati afulumira wansi w’embiriizi. Agamba nti yagenze mu ddwaaliro e Nsambya ne bamusaba 1,800,000/- okumulongoosa.
Asaba abazirakisa babadduukirire basobole okutaasa obulamu bw’omwana ono.
Abalina obuyambi basobola okubuteeka ku akawunta ya bbanka eya Finance Trust Bank ku akawunti nnamba 206212000952 ng’eri mu mannya ga David Bwanika oba okuweereza ssente ku ssimu; 0753007356 eri mu mannya ga Ben Kizito.
Omwana yazaalibwa talina w’afulumira


text:
Bya BASASI BAFFE
GEN. Katumba Wamala ayogedde ku mbeera mwe yalabikidde mu Palamenti ng’afunyizza ekikonde n’agamba nti, teyakubye mubaka Francis Zzaake owa Mityana Munisipaali kikonde wabula yabadde amwetaasaako kuba omubaka ono yabadde ataamye ng’akuba buli amusala mu maaso. Katumba yannyonnyodde nti: Bwe nnalabye ababaka nga bataamye ng’omuzadde nnasituse ne ngezaako okubakkakkanya.
Obwedda abasinga mbayita amannya nga bwe mbegayirira obutalwana, nga tebampuliriza, banziramu kimu nti: Tuleke Genero.
Olw’okuba nnabadde mbeegayirira, omubaka Zaake alabika yalowoozezza nti, ndi munafu kwe kuvaayo n’anfunyiza ekikonde ng’ayagala kunkuba.
Nnamulabuukiridde ne nfunya ekikonde, omukono ne nguzizika mu maaso ge okumuziyiza okuntuukako.
Kyokka omubaka Zaake yakozesezza amaanyi n’ansika nange ne nguguba okutuusa bwe yakkiridde wansi.
Abamu ku baabaddewo okuli n’omubaka Fungaroo Kaps Hassan (FDC) baasoose kutegeeza nti Gen. Katumba yakubye Zaake ekikonde ekyamutalantusizza n’agwa ku ttaka era we kyakubye ne wasigalawo n’ekiwundu!
Wabula Katumba yagambye nti yeewaze okukuba Zaake kubanga amulaba nga mutabani we era obwedda afuba kumukkakkanya kyokka nga tamuwuliriza era kwe kusalawo okumuziyiza ng’azizikayo emikono.
Omubaka Guster Mugoya (NRM) eyabaddewo yagambye nti Katumba mu kukkakkanya ababaka, Zaake yasitudde ekyuma ekibeerako obuzindaalo bwa Palamenti n’agezaako okukikuba Katumba era nga munnamagye omutendeke ne yeerwanako ng’assaayo emikono.
Yayongeddeko nti: Ekyuma omubaka Zaake kye yabadde akutte yabadde agezaako kukikuba mu mutwe gwa Katumba era musajja wattu taba kukozesa bukodyo kwerwanako, tetumanyi mbeera mwe yandibadde kati!
Yayongeddeko nti: Mba kuba nga nsazeewo kulwanyisa mubaka Zaake nandibadde simukuba kikonde kimu nandimufukiridde ebiwerako, kubanga mu butendeke bwaffe bw’otandika okukuba ebikonde tokuba kimu.
Zaake akyajjanjabwa mu ddwaaliro e Lubaga wabula ebyamutuuseeko tabinenyeza Katumba, abissa ku baserikale abaayiiriddwa mu Palamenti.
Gen. Katumba ye Minisita omubeezi ow’enguudo kyokka nga tannaweebwa kifo kino yasooka kubeera muduumizi w’amagye ga UPDF era yali omuduumizi wa poliisi.
Ababaka Katumba be yabadde akkakkanya kwabaddeko ne Robert Kyagulanyi amanyiddwa nga Bobi Wine, Allan Ssewannyana, era baategeezezza nti wadde bamussaamu nnyo ekitiibwa wabula ekyabagaanye okumuwuliriza kwe kuba nga buli obwedda lw’ajja okubakkakkanya ng’emabega we kujjirako abaserikale abaabadde basindikiddwa okubakwata okubafulumya Palamenti.
Ku mbeera eyabadde mu Palamenti, Gen. Katumba yagambye nti, yabadde ya buswavu eri eggwanga lyonna kuba ‘Bahonalebo’ balina embeera eweesa ekitiibwa gye basuubirwa okweyisaamu eteri ya bantu balala.
Yagambye nti bw’obeera mu Palamenti, Sipiika y’aba n’obuyinza obw’enkomeredde era kikukakatako okumuwuliriza n’okugondera by’aba alagidde ne bw’oba nga tokkaanya nabyo.
Yayongeddeko nti: Bannaffe bandirinze ekiteeso ne bakyanja ne bakyekaliriza era ekiseera eky’okukikubaganyaako ebirowoozo nga kituuse; ne bakozesa omukisa ogwo okukikubamu ebituli so si kukozesa lyanyi.


text:
Kabushenga yabadde ku Bukedde FaMa mu pulogulamu Bukeddebutya ekolebwa Ssuuna Ben ne Kayibanda n’alangirira nti nga bwe batongozezza okutunda emijoozi gino, omuntu asobola okugifuna ku kitebe kya Vision Group, ku kitebe kya Post Bank ku Nkurumah road, ku Bulange e Mmengo ne ku maduuka ga Airtel gonna okwetoloola eggwanga.
Abaagala okuwagira emisinde nga tebali mu Uganda ng’abo abali e South Africa, Dubai ne Bungereza basobola bulungi okuweereza sente ne bagulira abantu baabwe emijoozi okusobola okwetaba mu misinde gino egigenda okubeerawo nga April 7, 2019.
Kabaka yazzeemu okulonda Kabushenga okukulira enteekateeka z’okutegeka emisinde gy’okukusa amazaalibwa ga Kabaka ng’aweza emyaka 64. Kabaka agenda kusimbula emisinde gino okuva mu Lubiri e Mmengo ku lwa April 7.
Kabushenga yategeezezza nti omulimu gw’okutegeka emisinde gino gukolebwa abantu ab’enjawulo mu ngeri ya Bwannakyewa era sente ezivaamu ziweerezebwa ew’omuwanika e Mmengo ne basalawo omutemwa ogugenda okuweebwayo okudduukirira abalina obulwadde obwa nnalubiri.
Yakubirizza abalina sente nga tebasobola kudduka baweeyo basobole okugula emijoozi kubanga bangi abasobola okudduka nga gye bali naye nga tebalina sente zigula mijoozi. Yagambye nti Bukedde ne cbs bavunaanyizibwa ku kulanga misinde gino kyokka abataddemu sente kuliko Vision Group efulumya Bukedde ,Airtel, Post Bank.
Kabushenga yagambye nti omuntu agula omujoozi ku 10,000/- bagumuweera mu kasawo nga mulimu n’akacupa akookunyweramu amazzi. Ennaku ezimu ekimotoka kigenda kutambula nga kitalaaga ebitundu eby’enjawulo nga kitunda emijoozi gino n’okutegeeza abantu enteekateeka endala ezikwata ku misinde gy’amazaalibwa.


text:
BUKEDDE W’OLWOKUNA AZZE N’AMAWULIRE GANO G’OTOSAANA KUSUBWA
Tukulaze pulaani eyakozeseddwa okubba bbiriyoni ya ssente n’engeri Poliisi ne ISO gye baaziyombedde.
Aba Bobi Wine baleese Kagimu avuganye Betty Nambooze.
Tukuleetedde n’agakwata ku by’ensalo za Uganda ne Rwanda.
Mu Asiika Obulamu: Abakugu bakulaze by’olina okukola okutangira amatu okuziba. Byonna mu Bukedde w’Olwokuna.
Mu Byemizannyo: Mulimu ebiragiro omutendesi wa Arsenal, Unai Emery by’awadde abazannyi be okusobola okunyiga ttiimu ya Rennes ebitoliro mu gwa Europa.


text:
OMUBAKA wa Gavumenti mu disitulikiti ye Luweero Feibe Namulindwa alabudde bannanyini mabbaala abefunyiridde okukozesa abaana abawala abato okukikomya kuba babatyoboola n’okuttattana ebiseera byabwe eby’omu maaso.
Namulindwa yategeezezza nga bwe bamaze okutemezebwaako nti abawala naddala abali wansi w’emyaka 18 bakozesebwa okuwereza omwenge mu ma baala saako n’okusanyusa abadigize ekiro nga bazina bali bukunya ekintu ekikyamu kuba babayigiriza obuseegu.
Do you have a story in your community or an opinion to share with us: Email us at editorial@watchdoguganda.com


text:
Betty Nambooze
Betty Nambooze Bakireke, amanyiddwa nga Betty Nambooze, Munnayuganda omunnamawulire era munnabyabufuzi. Ye mubaka akiikirira ekitundu ky'obukiikakkono bwa ddisitulikiti ya Mukono mu lukiiko lw'eggwanga olukulu.[1]
Ebirimu
Ebyafaayo n'obuyigirize bwe[kyusa | edit source]
Nambooze yazaalibwa nga 13 Ogwomusanvu, 1969 mu ddisitulikiti y'e Mukono. Yasomera ku Bishop's Senior Secondary School Mukono okutuusa mu mwaka gwa 1986.[2] Oluvannyuma yeegatta ku Law Development Centre gye yasomera ddipulooma mu byamateeka era n'agimaliriza mu mwaka gwa 1998. Mu mwaka gwa 2010, yafuna ddipulooma mu Development Studies okuva mu Uganda Matyrs University [1]
Obukugu bwe[kyusa | edit source]
Nambooze yasooka okulondebwa okugenda mu lukiiko lw'eggwanga olukulu mu mwaka gwa 2010 mu kulonda okwaddibwamu. Yajjira ku kkaada y'ekibiina kya Democratic Party n'awangula Peter Bakaluba Mukasa eyali ajjidde mu kibiina ekiri mu bukulembeze ekya National Resistance Movement.[3] Okusinziira ku bimukwatako mu lukiiko lw'eggwanga, Nambooze yakolako nga omusasi w'amawulire wakati w'omwaka gwa 1993 ne 2000. Okuva mu mwaka gwa 2000 okutuuka mu 2004, yakolako nga akwasisa amateeka. Okuva mu mwaka gwa 2004 okutuuka mu 2005, Nambooze yali akola nga akwasaganya ensonga z'abakozi ku mulimu. Yaweerezaako ku laadiyo wakati w'omwaka gwa 2000 ne 2009 era yali mwogezi w'ekibiina kya Democratic Party mu Uganda okuva mu mwaka gwa 2005 okutuuka mu 2010.[1]
Nga 24 Ogwokubiri, 2016, Nambooze yakwatibwa wamu n'omubaka eyali yaakalondebwa mu lukiiko lw'eggwanga, Moses Kasibante oluvannyuma lw'okwanika ebiwandiiko ebyali binnyonnyola obubbi bw'akalulu obwali bugenda mu maaso mu kolonda okwaliwo mu ggwanga. Nambooze azze akawatibwa emirundi egiwerako ng'ateekebwako emisango egy'enjawulo egyekuusa ku byobufuzi naye n'okutuusa kaakano, tatwalibwangako mu kkooti y'amateeka yonna kusalirwa musango.[4][5][6]
Emirimu gye mu lukiiko lw'eggwanga olukulu[kyusa | edit source]
Nambooze atuula ku kakiiko ka (a) Public Service and Local Government n'akakiiko ka (b) Local Government Accounts.[1]
Ebimukwatako ng'omuntu[kyusa | edit source]
Mu mwezi gwa Museenene, 2002, Josephine Nambooze yafumbirwa Henry Bakireke gwe yali yasisisinkana mu ssomero nga basoma mu myaka gy'ekinaana (1980s). Bazadde era balina abaana abawerera ddala 26 nga mu bo, mulimu be bazaala n'abo be bayamba obuyambi.[2]
Laba ne[kyusa | edit source]
- Olukiiko lwa Uganda olukulu


text:
Bya Joseph Makumbi
OMUVUBUKA eyasse muganziwe abadde akola mu bbanka, Fahima Natoolo ayogedde eby’abaddewo n’ekyabatabudde.
Andrew Okoth ng’ali ku poliisi yategeezezza Bukedde Online nti bwe baabadde awaka, yagenzeeko mu kinaabiro omuwala n’asigala ng’atudde ku buliri.
‘‘Nagenze okufuluma ekinaabiro, ng’ali ku ssimu alina b’anyumya nabo ku WhatsApp. Nagenze okulaba tanfaako ali ku ssimuye kwe kumubuuza be yabadde anyumya nabo abatamuganya kumpa budde n’anziramu nti nange nnina essimu eyange njogerereko!.
Wano obusungu bwanninnye ne nsooka nkwata paasi ne ngimukuba n’emenyeka waliwo ebyatika ebyabadde okumpi omuli endabirwamu byagudde ne byatika era bye bansaze ekigere.
Nakutte akambe ne mufumita nga bw’anneegayirira mmusonyiwe nga simufaako era nnalabye aweddemu amaanyi ne nsibawo oluggi ne nfuluma.
Nasibidde mu kalwaliro ne bazinjajaba ne ngenda okwekweka ewa mukozi munnange. Eno baliraanwa be gye bandabidde ne bandoopa ku poliisi.”
Bba gwe baamufumbiza asitudde enkundi
Mansoor Matovu 34, omutuuze w’e Nabweru ng’akolera Zambia mutabani wa Haji Yusufu Matovu ne Hajati Sulaina Namanda ab’e Kinoni e Ssembabule yagambye nti; Nakomawo mu ggwanga ku Lwakutaano nga taata mulwadde.
Nnali ntambula mu kibuga, nasisinkana mukwano gwa mukyala wange Aisha Binti eyantegeeza enkeera nti Fahima yali abuze okumala ennaku ssatu.
Ku Ssande yaddamu n’ampereza obubaka nti Fahima bamuzudde yattiddwa, ate nga musajja ye yamusse.
Natandise okukuba amasimu ne nzuula nti mukyala wange yattiddwa.
Natidde nnyo ne neekweka era saaziise era olw’ekyo neetondera abakadde bansoyiwe naye natidde nga ndowooza bayinza okunkwata ku bintu bye simanyiiko.
Omusajja aludde ng’amutawaanya
Wadde abadde yanfumbirwa naye omusajja oyo Okoth teyaggyamu muliro abadde amutawaanya.
Yamukubiranga essimu ekiro ne tukyusa layini z’essimu emirundi egiwera naye nga tewayita wadde omwezi ng’agifunye ne twebuuza engeri gy’azifunamu okutuusa lwe nabuuza omukazi ky’amwagaza kwe kungamba nti abeera ayagala kumanya mwana we bw’ali.
Wabula baasigala bakukuta era lumu tuba tuli ku buliri ne ndaba ennukuta z’akozesa okuggulawo essimu ye (Password) bwe yavaawo n’agenda okunaaba ne ngikebera ngenda okutuuka mu WhatsApp ye nga Okoth ye muntu gw’abadde asinga okunyumya naye nga beeragirira n’aw’okusisinkana naye ne nguma.
Nasaba tusisinkane abakadde ensonga tuzoogereko wabula twali tetunnaba ate ne tufuna obuzibu obwatutabulamu.
Nabadde waakuddayo ku Lwomukaaga lwa wiiki ejja era mbadde ntegeka kudda mu Uganda ntandike obulamu obupya ne mukyala wange naye tekyasobose n’ennaku z’okuddayo nazongezzaayo.
Baatuwowa ne Fahima mu bufumbo nga July 13, 2014 era tubadde tetwawukanangako.


text:
Bya Joanita Nakatte
Enteekateeka y’okuwandiisa n’okunoonyereza ku baazirwanako mu disitulikiti y’e Mukono okulaba nga bafuna akasiimo kaabwe yakomekkerezeddwa ne beebaza Gavumenti olw’okukola ennongoosereza mu nkola eno gye basuubira okuganyulwamu nga bafuna ensimbi zaabwe ze baludde nga batambulira.
Enteekateeka eno yabadde ya nnaku bbiri nga yakoleddwa ku ofiisi y’omubaka wa pulezidenti era ng’abaazirwanako bazze mu bungi okutereeza ebibakwatako n’okuzuula ensonga ebadde ebalemesa okufuna ensimbi zaabwe.
Bano okwabadde abakadde ab’emyaka 70 n’ab’eng’anda z’abagenzi abaazirwanako, baalombozze ennaku gye babadde bayitamu okuli okubatambuzanga enkya n’eggulo nga kw’ogasse n’abamu okugulirira ababawandiisa okulaba nga bayitamu okufuna ssente wabula ng’era bakomekkereza tebafunye.
Joseph Nganda 78, yategeezezza nga bw’aludde ng’agoba ku by’akasiimo ke oluvannyuma lw’okulekulira amagye mu 1994 wabula nga n’okutuusa omwaka guno tafunanga wadde ennusu kyokka ng’abamu ku be yalwana nabo bo babadde bafuna ezaabwe.
“Nsuubira nti, enkola eno ey’okutuwandiisa mu kompyuta etabaddeewo egenda kutuyamba naddala abamu ku ffe ababadde batafuna ssente. Embeera yo ebadde etukaluubirira mu nsonga z’ebyensimbi ne tulwala nga tetulina bujjanjabi oluusi n’ekyokulya ne kibula kyokka nga twalwanirira eggwanga lyaffe, tusuubira nti ku mulundi guno tugenda kuyambibwa,” Nganda bwe yagambye.
Abamu ku b’eng’anda z’abaazirwanako baategeezezza ng’abagenzi bwe baabalekera abaana n’obuvunaanyizibwa bw’okulabirira famire zaabwe era nga kibadde kyennyamiza okulaba nga gavumenti yalemererwa okutuukiriza obuvunaanyizibwa bwayo obw’okubayamba nga n’abamu eby'okusoma baabyenenya lwa ssente.
Eyakulembeddemu enteekateeka eno mu Mukono, Capt. David Kironde azizzaamu Bannayuganda essuubi nga ku mulundi guno bwe batasuubira kulekera baazirwanako olw’enkola eno empya eyatandikiddwaawo.
Kironde yattaanyizza ku nkola entuufu abaazirwanako n’ab’eng’anda zaabwe gye bagenda okugoberera okulaba nga bafuna ensimbi okuli okujja n’ebbaluwa eziraga nti ddala baasibulwa mu magye mu butongole, ab’eng’anda okuleeta ebiwandiiko ebiraga nti balina akakwate ku bagenzi.
Yalabudde abadduka obuddusi mu magye n’abo abataasiibulwa obuteetantala kubanga si baakufuna ssente, nga kuno baakugattako n’okunoonyereza kw’abo ababadde bafuna ensimbi zino mu bukyamu.


text:
Okulamusa
1Nze Pawulo ne Timoseewo abaddu ba Kristo Yesu tuwandiikira abatukuvu bonna mu Kristo Yesu abali mu Firipi, awamu n’abalabirizi n’abadiikoni; 2 ekisa n’emirembe ebiva eri Katonda Kitaffe ne Mukama waffe Yesu Kristo, bibeerenga nammwe.
Okwebaza n’okusaba Katonda
3 Nneebaza Katonda wange buli lwe mbajjukira, 4 era buli lwe mbasabira mwenna nsaba nga nzijudde essanyu. 5 Kubanga okuviira ddala ku lunaku olwasooka n’okutuusiza ddala kaakano mwetaba wamu nange mu njiri. 6 Nkakasiza ddala nti oyo eyatandika omulimu omulungi mu mmwe, aligutuukiriza okutuusa ku lunaku lwa Kristo Yesu. 7 Kino kituufu okubalowoozaako bwe ntyo mwenna, kubanga mundowoozaako mu kusibibwa kwange ne mu kulwanirira Enjiri, ne mu kuginyweza, nga mwenna mwetaba wamu nange mu kisa. 8 Katonda ye mujulirwa wange nga mwenna bwe mbaagala n’okwagala okuva eri Kristo Yesu. 9 Mbasabira nti okwagala kwammwe kweyongerenga, era mujjule amagezi n’okutegeera, 10 mulyoke mulonde ekisinga obulungi, olunaku lwa Kristo bwe lulituuka lubasange nga muli balongoofu abataliiko kamogo, 11 nga mujjudde ekibala eky’obutuukirivu ku bwa Yesu Kristo, olw’okuweesa Katonda ekitiibwa n’okumutendereza.
Obusibe bwa Pawulo bubunyisa Njiri
12 Abooluganda, njagala mmwe mutegeere kaakano nti ebimu ebyambaako byongera bwongezi kubunyisa Njiri, 13 n’okusibibwa kwange kulyoke kulabise Kristo eri olusiisira lwonna olw’abaserikale ba kabaka n’eri abalala bonna. 14 N’abooluganda mu Mukama waffe abasinga obungi beeyongedde okuguma olw’okusibibwa kwange, era nga bamaliridde okwaŋŋanga okubuulira nga tebatya.
15 Weewaawo abamu bategeeza abantu Kristo lwa buggya na kuvuganya, naye abalala bakikola mu mwoyo mulungi. 16 Bano bakikola lwa kwagala, kubanga bamanyi nga nalondebwa lwa kulwanirira Njiri. 17 Naye bali bategeeza Kristo lwa kuvuganya, so si mu mazima, nga balowooza nti banaayongera okunnakuwaza mu busibe bwe ndimu. 18 Naye nze nfaayo ki? Kristo bw’abuulirwa, mu buli ngeri, oba za bukuusa oba za mazima, nze nsanyuka busanyusi.
Era nzija kweyongera okusanyuka. 19 Kubanga mmanyi nti olw’okunsabira n’olw’amaanyi g’Omwoyo wa Yesu Kristo, ndifuna okulokolebwa kwange. 20 Neesiga era nsubirira ddala nti sijja kuswala mu nsonga n’emu, wabula ne kaakano nzija kuguma nga bulijjo, Kristo agulumizibwe mu mubiri gwange, oba okuyita mu bulamu oba okuyita mu kufa. 21 Nze mba mulamu lwa Kristo era ne bwe nfa mba ngobolodde. 22 Naye obanga bwe mba omulamu mu mubiri ng’ekyo kibala ky’okufuba kwange, simanyi kye nnaalondawo. 23 Nkwatiddwa buli luuyi; nneegomba okuva mu bulamu buno ŋŋende mbeere ne Kristo, kubanga ekyo kisingako obulungi. 24 Naye okusigala mu mubiri kye kisinga okwetaagibwa ku lwammwe 25 Ekyo nkikakasa era nkimanyi nti nzija kuba nga nkyaliwo mbeere nammwe, mulyoke mweyongere okusanyuka n’okukula mu kukkiriza, 26 bwe ndikomawo gye muli mulyoke mweyongere okwenyumiririza mu Kristo ku lwange.
27 Naye kirungi obulamu bwammwe bubeerenga nga bwe kisaanira Enjiri ya Kristo; ne bwe ndijja oba ne bwe sirijja kubalaba, mpulire nti muli banywevu era mwegasse mu mwoyo gumu, nga mulwanirira okukkiriza okw’enjiri n’emmeeme emu. 28 Temutyanga abo ababawakanya kubanga ke kabonero akakakasa nti balizikirizibwa, naye mmwe mulirokolebwa, era ekyo kiva eri Katonda. 29 Kubanga mwaweebwa omukisa, ku lwa Kristo, si mu kumukkiriza kyokka, naye n’okubonaabona ku lulwe. 30 Olutalo lwe mwalaba nga nnwana, era lwe muwulira lwe ndiko kaakano, nammwe lwe muliko.


text:
BAMBEGA ba poliisi bakunyizza omusumba Elvis Mbonye ow’ekkanisa ya Zoe Fellowship Ministries (ZFM) e Lugogo ku bigambibwa nti yafulumya ekiwandiiko ekitaataaganya kampeyini ya gavumenti ey’okugema abaana.
Mbonye yeeyanjudde ku kitebe kya bambega e Kibuli Ku Mmande nga yasooka kuyitibwa nga October 21, n’atagendayo era poliisi n’emuwa ekiragiro nti singa alemererwa okweyanjula bagenda kumunoonya yonna gy’ali. Abagoberezi be n’abakulu b’ekkanisa ye be bamu ku baamuwerekeddeko e Kibuli.
Baamuvugidde mu mmotoka eza bbeeyi eziriko amannya ge nga yawerekeddwaako ne bboodabooda. Baamubuuzizza ky’amanyi ku kiwandiiko ekyafulumira ku mukutu gwe ogwa ‘Face Book’ nga October 9 ne 10 n’akyegaana n’agamba nti tasimbirangako nteekateeka za Gavumenti ez’okugema abaana ekkuuli.
Yayingidde ne Pulezidenti wa DP, Nobert Mao eyabaddewo nga looya we ate nga mukwano gwe. Omwogezi w’ekitongole ekinoonyereza ku buzzi bw’emisango Charles Twine yategeezezza nti baamuyimbulidde ku kakalu ka poliisi.


text:
Harry ye yabadde avuga Meghan era obwedda buli we bayita nga babatenda amasappe.
Newankubadde ekyuma kino obwedda abantu bakirabanga ekipya, baakikola mu 1968 ng’era Jjajja waabwe, Kkwiini Elizabeth II ye yagibawadde batambuliremu.
Ekozesa masannyalaze era y’emu ku mmotoka za Kwiini wa Bungereza ezikuumibwa obutiribiri mu tterekero ery’ebintu ebikadde eby’omugaso ennyo olw’ebyafaayo byayo.
Abavubuka abamanyi okulya obulamu nga balina ke beekoledde baatandise dda okunoonya ekyuma kino nga bagamba nti kijja kubakolera nga balya kkaasi.


text:
Zabbuli ya Dawudi, bwe yali mu ddungu lya Yuda.
1Ayi Katonda, oli Katonda wange,
nkunoonya n’omutima gwange gwonna;
emmeeme yange ekwetaaga,
omubiri gwange gwonna gukuyaayaanira,
nga nnina ennyonta ng’ali
mu nsi enkalu omutali mazzi.
2 Nkulabye ng’oli mu kifo kyo ekitukuvu,
ne ndaba amaanyi go n’ekitiibwa kyo.
3 Kubanga okwagala kwo okutaggwaawo kusinga obulamu;
akamwa kange kanaakutenderezanga.
4 Bwe ntyo nnaakutenderezanga obulamu bwange bwonna;
nnaayimusanga emikono gyange mu linnya lyo.
5 Emmeeme yange enekkutanga ebyassava n’obugagga;
nnaayimbanga nga nkutendereza n’emimwa egy’essanyu.
6 Nkujjukira nga ndi ku kitanda kyange,
era nkufumiitirizaako mu ssaawa ez’ekiro.
7 Olw’okuba ng’oli mubeezi wange,
nnyimba nga ndi mu kisiikirize ky’ebiwaawaatiro byo.
8 Emmeeme yange yeekwata ku ggwe;
omukono gwo ogwa ddyo gumpanirira.
9 Naye abo abannoonya okunzita balizikirizibwa,
baliserengeta emagombe.
10 Balisaanawo n’ekitala;
ne bafuuka emmere y’ebibe.
11 Naye ye kabaka anaajagulizanga mu Katonda;
bonna abalayira mu linnya lya Katonda banaatenderezanga Katonda,
naye akamwa k’abalimba kalisirisibwa.